Usah ditangisi, PAS mandi banyak kolam, UMNO kekal solo, kata Zahid

Presiden UMNO Datuk Seri Ahmad Zahid Hamidi hari ini (2 September 2022) secara terbuka sekali lagi menolak kerjasama yang ditawarkan PAS bagi menghadapi pembangkang pada Pilihan Raya Umum Ke-15 (PRU-15) akan datang.

Kenyataan beliau hari ini bukan pertama kali dibuat, malah ianya sudah berkali-kali ditegaskan bahawa UMNO dan Barisan Nasional (BN) akan bergerak solo pada PRU-15, namun pemimpin PAS dan sesetengah pemimpin UMNO negeri masih mengharapkan kerjasama itu terbentuk.

Malahan, Timbalan Presiden PAS Datuk Seri Tuan Ibrahim Tuan Man hari ini, masih berharap ada ruang berunding dengan UMNO melalui platform MN untuk memastikan tiada pertembungan di 27 kerusi ‘kritikal’ Parlimen antara BN dan Perikatan Nasional (PN) pada PRU-15, yang akhirnya akan memberi kelebihan kepada Pakatan Harapan (PH).

Tuan Ibrahim berkata perbincangan antara dua pihak iaitu PAS sebagai parti komponen PN dan UMNO yang menjadi tunjang BN perlu diadakan untuk mengelak pertembungan tiga penjuru terutama di kerusi yang mempunyai majoriti pengundi Melayu.

Menyusul kenyataan Ahli Parlimen Kubang Kerian pagi tadi, Zahid pada sebelah petang berkata gagasan MN yang ‘menggerunkan’ akhirnya gagal dipertahankan, sambil menyalahkan PAS sebagai puncanya.

“Kini UMNO perlu bergerak ke depan. Parti sudah membuat keputusan bergerak secara solo akibat tindak tanduk dan sikap PAS sendiri.

“Tak perlu sedu sedan apabila PAS sendiri sentiasa main selamat dan mandi dalam beberapa kolam,” kata Ahli Parlimen Bagan Datuk itu dalam kenyataan petang ini.

Zahid melihat apa yang ditawarkan PAS hanya satu bentuk kerjasama politik dangkal yang tidak mengambil kira keperluan rakyat sebagaimana semangat MN yang sebenar.

“Kunci kejayaan dan kestabilan politik MN adalah kepercayaan, dan kepercayaan ini dirobekkan oleh PAS apabila memilih untuk menganggotai PN dibawah Bersatu dan menenggelamkan momentum kerjasama yang dibina bersama UMNO melalui MN,” katanya.

Sebelum ini, Pengerusi Badan Perhubungan UMNO Selangor Tan Sri Noh Omar berpendirian akan tetap meneruskan kerjasama dengan PAS negeri menerusi MN kerana kononnya kedua-dua parti itu adalah pembangkang di Selangor.

“Saya juga masih berpegang kepada keputusan usul yang dibuat oleh Perhimpunan Agung Umno (PAU) untuk mempertingkatkan kerjasama dalam MN. Walau apa pun, kita ada ketua parti dan akhirnya keputusan itu dibuat kena bersama-sama,” kata Noh yang juga ahli Majlis Tertinggi UMNO.

Sementara, Timbalan Pengerusi Badan Perhubungan UMNO Kedah, Datuk Othman Aziz pula meletakkan harapan tinggi agar kerjasama dengan PAS melalui MN tidak berakhir dan dapat diteruskan termasuk dalam berhadapan PRU-15.

Beliau menegaskan bahawa semua pihak juga perlu mencari jalan untuk memastikan gabungan itu terus utuh bukan sahaja di Kedah malah di negeri-negeri lain di Malaysia.

Namun, kenyataan beliau dilihat bercanggah dengan Ketua Komunikasi BN Kedah, Datuk Shaiful Hazizy Zainol Abidin yang mengatakan UMNO negeri menolak sebarang kerjasama dengan PAS pada PRU-15.


Kerajaan PH-BN masih guna ‘bahasa melankolik’ selesai masalah rakyat

Banyak persoalan telah ditimbulkan oleh rakyat, walaupun belum sampai 100 hari Pakatan Harapan-Barisan Nasional (PH-BN) memerintah, khususnya berkaitan masalah yang membelenggu rakyat, terutama kos sara hidup yang meningkat.

Ketua Pembangkang Datuk Seri Hamzah Zainudin berkata kerajaan PH-BN lebih banyak menggunakan ‘bahasa melankolik’ yang sudah tentu tidak dapat menyelesaikan masalah rakyat.

“Saya sedar bahawa kerajaan PH-BN belum sampai 100 hari memerintah tetapi sudah banyak persoalan yang ditimbulkan rakyat. Satu demi satu kelemahan dan ketidakcekapan pentadbiran serta pencabulan kuasa muncul, yang menimbulkan kegelisahan dalam kalangan rakyat.

“Isu-isu yang melingkari kos sara hidup rakyat tidak mampu ditangani dengan berkesan oleh kerajaan PH-BN hari ini. Jumlah miskin bandar semakin meningkat.

“Kumpulan B40 makin membesar dan kini sudah menjadi sehingga kumpulan B52 tetapi Perdana Menteri Ke-10 tetap khayal dengan bahasa- bahasa puitis dan melenkolik.

“Betul bahasa-bahasa melenkolik ini sedap didengar tetapi apakah ia menyelesaikan masalah rakyat? Isu bekalan telur sehingga kini belum selesai dan sekarang harga sayur pula meningkat sehingga 160 peratus,” katanya dalam kenyataan di Facebook beliau hari ini (12 Februari 2023).

Hamzah yang juga Setiausaha Agung Perikatan Nasional (PN) berkata bila ada isu bekalan telur, Timbalan Menteri boleh kata “Tidak boleh paksa ayam bertelur” – bila harga ayam mahal, Menteri kata “by right kena kurangkan makan ayam”.

Begitu juga, katanya, dengan isu nepotisme yang dipertahankan Perdana Menteri Ke-10 dengan pelbagai alasan meskipun ramai yang mempersoalkannya khususnya dari kalangan PN.

“Rafizi Ramli (Menteri Ekonomi dan Timbalan Presiden PKR), walaupun turut menegur isu nepotisme tetapi nadanya berbeza sama sekali dengan watak garang Rafizi Ramli sebelum ini,” katanya.

Sehubungan itu, beliau menjelaskan dalam keadaan itulah pentingnya peranan PN dalam melakukan semak dan imbang terhadap kerajaan PH-BN.

Justeru, Hamzah sekali lagi mengulangi bahawa langkah mewujudkan portfolio khas dalam kalangan ahli Parlimen PN, bukannya pembentukan ‘Kabinet bayangan’.

“Perikatan Nasional telah melantik Ketua-Ketua Portfolio bagi meneliti, mengkaji dan menjuarai isu-isu membabitkan kementerian berkaitan. Portfolio ini adalah tanggungjawab berkumpulan.

“Ketua-ketua portfolio akan dibantu oleh ahli jawatankuasa portfolio yang terdiri daripada Ahli-Ahli Parlimen Perikatan Nasional yang lain. Ramai yang salah tafsir menganggap Ketua-Ketua Portfolio ini sebagai Kabinet Bayangan – sebenarnya bukan,” katanya.

Menurutnya pengkhususan portfolio ini dibuat bagi membolehkan PN bergerak sebagai sebuah pasukan yang kukuh dan ampuh dalam melakukan tugas semak dan imbang kepada kerajaan membabitkan setiap kementerian.

“Pasukan ini akan melangkah secara sederap dan seirama dalam menegur, menyatakan pandangan serta tidak terkecuali memberi sokongan terhadap perkara- perkara yang baik di bawah pentadbiran Perdana Menteri Ke-10.

“Pembentukan portfolio ini adalah manifestasi bahawa kami sudah sedia sebagai pembangkang yang kredibel, bertanggungjawab, berkesan, efektif, wibawa dan berintegriti tinggi. Kepada kerajaan PH-BN pula, perjuangan adalah pelaksanaan kata-kata. It’s time to deliver. Walk The Talk Please!,” katanya.


Kos, kuota haji diumum April

Umat Islam di negara ini akan mengetahui berhubung kos dan kuota haji tahun ini apabila pengumuman dijangka dibuat awal April depan, kata Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary.

Beliau berkata Menteri di Jabatan Perdana Menteri (Hal Ehwal Agama) Senator Datuk Idris Ahmad dijadualkan mengadakan perbincangan dengan kerajaan Arab Saudi mengenai perkara berkenaan hujung minggu ini.

Katanya perbincangan turut merangkumi aspek prosedur operasi standard (SOP) yang perlu dipatuhi jemaah haji semasa menunaikan ibadah itu nanti, lapor Bernama.

“Beliau (Idris) akan ke Arab Saudi atas jemputan bermula 18 hingga 27 Mac ini, antara perkara yang dijangka akan dibincangkan nanti adalah perkara-perkara yang berkaitan dengan SOP dan urusan haji.

“Kerajaan akan membuat pengumuman berkaitan SOP dan kos haji berdasarkan hasil perbincangan itu nanti,” katanya kepada pemberita selepas Majlis Konvokesyen Kolej Teknologi Darulnaim (KTD) di Kompleks Dewan Jubli Perak Panji di sini, hari ini.

Pada majlis yang turut dihadiri Ketua Eksekutif KTD Dr Nik Kamarulzaman Awang Teh@Abdullatiff itu, 92 graduan menerima Diploma masing-masing dalam bidang Pengurusan Perniagaan; Multimedia; Pengajian Al-Quran Dan As-Sunnah; dan Syariah.

Sementara itu Ahmad Marzuk berkata pelaksanaan penjarakan fizikal untuk solat jemaah selaras ‘Fasa Peralihan Ke Endemik’ mulai 1 April ini, terletak dalam bidang kuasa kerajaan negeri.

“Terpulang kepada mereka (kerajaan negeri) untuk guna pakai ataupun tidak, kerana ia bidang kuasa negeri. Di peringkat Wilayah Persekutuan kita laksanakan tanpa penjarakan,” katanya.


Pemimpin tiga negara desak ‘penyelesaian dua negara’, kutuk serangan Israel

Pemimpin tiga negara, Malaysia, Indonesia dan Brunei hari ini mendesak dunia supaya mengiiktiraf Palestin sebagai sebuah negara merdeka dan juga Baitulmaqdis Timur sebagai ibu negara, disamping mengutuk serangan Israel.

Perdana Menteri, Tan Sri Muhyiddin Yassin, Presiden Indonesia, Joko Widodo dan Sultan Brunei, Sultan Hassanal Bolkiah dalam kenyataan bersama menggesa masyarakat antarabangsa kekal tegas dengan komitmen mereka terhadap ‘penyelesaian dua negara’.

Ketiga-tiga pemimpin yang mengutuk keras pencabulan dan keganasan berulang kali tentera Israel di Wilayah Palestin yang diduduki turut berkata, mereka sedia menyokong usaha masyarakat antarabangsa dalam mencari penyelesaian aman, adil dan berkekalan di Timur Tengah.

“Kami meminta Perhimpunan Agung Pertubuhan Bangsa-Bangsa Bersatu (PBB) untuk mengatur sidang tergempar bagi menangani keganasan melampau dan mencari Penyelesaian Aman Bersama dengan matlamat menamatkan kezaliman yang dilakukan ke atas penduduk Palestin,” kata mereka lapor Bernama.

Kenyataan bersama ketiga-tiga pemimpin itu dikeluarkan di sini malam ini berikutan memuncaknya keganasan Israel di Wilayah Palestin yang diduduki.

Menerusi kenyataan bersama itu, mereka turut menyuarakan kebimbangan mengenai perluasan penempatan haram dan tindakan merampas dan memusnahkan struktur milik Palestin di kawasan Tebing Barat yang diduduki termasuk di sekitar Baitulmaqdis Timur.

Mereka juga mengutuk sekeras-kerasnya tindakan yang jelas mencabuli undang-undang antarabangsa, termasuk undang-undang hak asasi manusia dan kemanusiaan oleh Israel selaku Kuasa Penakluk, menerusi tindakan tidak berperikemanusiaan, dasar menjajah dan aparteid ke atas penduduk Palestin di wilayah yang diduduki.

Ketiga-tiga ketua negara itu mahu tindakan segera dan bertanggungjawab bagi memastikan pihak yang terbabit dipertanggungjawabkan dan menggesa semua pihak supaya berhenti dan menamatkan serangan ke atas orang awam, mengambil langkah meredakan ketegangan serta menjunjung peraturan dan undang-undang antarabangsa.

“Kami menggesa kedua-dua pihak menerima kehadiran sementara pihak antarabangsa di Bandaraya Al-Quds bagi memantau gencatan keganasan di Wilayah Palestin yang diduduki,” kata mereka.

Majlis Keselamatan Pertubuhan Bangsa-Bangsa Bersatu turut digesa bertindak segera dan mengambil segala langkah perlu bagi menjamin keselamatan dan memberi perlindungan terhadap orang awam Palestin di seluruh Wilayah Palestin yang diduduki.

Mereka juga mengulangi solidariti dan komitmen mereka kepada penduduk Palestin termasuk hak untuk membuat keputusan sendiri serta mewujudkan sebuah negara Palestin merdeka dan berdaulat.


AMK bidas Syed Saddiq lagi dałam isu LCS

Ketegangan antara dua parti kerajaan, PKR dan MUDA semakin memuncak apabila mereka berbalas kenyataan media berkait skandal projek kapal tempur pesisir (LCS).

Dalam kenyataan terbaru Timbalan Ketua Penerangan PKR, Razeef Rakimin mempersoal kebijaksanaan Ahli Parlimen Muar, Syed Saddiq Syed Abdul Rahman yang masih mahu lantang bersuara membangkitkan isu itu.

“Apa yang Syed Saddiq bebal sangat tak faham?,” katanya, lapor Malaysiakini.

Kata Razeef kenyataan Angkatan Muda Keadilan (AMK) Ahad lalu merupakan teguran atas kebiadaban Presiden MUDA itu yang memutar belit fakta apabila usulnya ditolak.

“Namun hari ini beliau memutar belit teguran AMK sebagai satu ugutan supaya beliau tidak menyuarakan isu rakyat dan ini sangat tidak benar,” katanya.

Semalam Syed Saddiq mengadakan sidang media di lobi Parlimen dengan menegaskan beliau akan terus menyuarakan isu LCS itu meskipun diugut oleh pihak tertentu.

Sebelum ini, pembinaan kapal LCS terpalit kontroversi apabila PAC mendedahkan tiada seunit pun berjaya disiapkan walaupun kerajaan telah membelanjakan RM6.083 bilion kepada Boustead Naval Shipyard Sdn Bhd (BNS).

Khamis lalu, Syed Saddiq mengemukakan usul tergempar untuk membahaskan perkara itu di Dewan Rakyat namun usulnya itu ditolak Speaker Dewan Rakyat, Tan Sri Johari Abdul.

Syed Saddiq berkata Johari bersikap tidak adil terhadapnya dan mendakwa usul untuk membincangkan skandal LCS ditolak kerana Speaker menganggap ia bukan soal kepentingan orang ramai dan bukan keperluan mendesak.

Johari bagaimanapun menafikan dakwaan itu dan menjelaskan usul itu ditolak kerana Jawatankuasa Kira-kira Wang Negara (PAC) belum mengeluarkan laporan mengenai perkembangan terbaru.

Kelmarin, AMK membidas Syed Saddiq kerana didakwa cuba mengalihkan tiang gol selepas usul untuk membincangkan skandal LCS itu ditolak dan bekas menteri belia dan sukan itu menggambarkan seolah-olah Dewan Rakyat serta kerajaan dan cuba melindungi siasatan LCS.

Dalam pada itu Razeef berkata, peningkatan kos projek tersebut sudah dijelaskan namun Syed Saddiq masih mengulangi soalan sama.

“Berkenaan peningkatan kos yang berpunca dari perubahan dan penambahan spesifikasi serta inflasi juga telah dijawab namun beliau (Syed Saddiq) masih mengulangi soalan sama seolah terlalu ‘bebal’ untuk memahami,” katanya.

Perdana Menteri, Datuk Seri Anwar Ibrahim dilaporkan berkata kerajaan tidak mempunyai pilihan selain mengambil alih BNS supaya projek berkenaan dapat diselesaikan.

Katanya, ia berikutan kerajaan telah membelanjakan RM6 bilion bagi projek LCS namun sehingga hari ini belum ada satu kapal yang berjaya disiapkan untuk digunakan pihak keselamatan negara.

PAC kini sedang menjalankan siasatan baru ke atas skandal LCS dan BNS dijangka memberikan laporan kemajuan kepada kerajaan setiap suku tahun.


Moratorium cukai jalan, lesen memandu dilanjut sehingga 31 Disember

Kerajaan melanjutkan tempoh moratorium pembaharuan Lesen Kenderaan Motor (LKM) dan Lesen Memandu Malaysia (LMM) dilanjutkan hingga 31 Disember ini, manakala mangsa tragedi banjir di Yan dan Merbok, Kedah, pula diberi pengecualian pembayaran yuran penggantian untuk dokumen itu.

Bagaimanapun, Menteri Pengangkutan, Datuk Seri Dr Wee Ka Siong berkata pemilik LKM yang telah tamat tempoh sah perlu memastikan kenderaan masing-masing dilindungi insurans sah dan menunjukkan sijil perlindungan insurans bagi tujuan pemeriksaan.

Sebelum ini, tempoh pembaharuan LKM dan LMM ditetapkan hingga 30 Sept ini dan boleh diperbaharui melalui kaunter Jabatan Pengangkutan Jalan (JPJ), Pos Malaysia Bhd, MyEG Services Sdn Bhd (MyEG) dan Pusat Pemeriksaan Kenderaan Berkomputer (Puspakom).

Dengan mengambil kira maklum balas orang ramai, Wee berkata kementerian juga bersetuju untuk membuka semula kaunter JPJ dan Puspakom dengan kapasiti 100 peratus, iaitu secara ‘walk in’ jumpa terus bermula Isnin ini bagi semua urusan berkaitan.

“Mulai 6 September ini juga, JPJ akan menghentikan sistem janji temu dalam talian. Pelanggan yang ingin berurusan di kaunter mesti telah mendapat vaksinasi lengkap dan menunjukkan status risiko rendah COVID-19 dalam aplikasi MySejahtera,” katanya

Mengenai mangsa banjir itu, Wee berkata pengecualian bayaran itu adalah bagi lesen yang hilang dan cukai jalan yang rosak akibat bencana banjir.

“Kita sampaikan rasa simpati kepada mangsa banjir di Yan dan Merbok dan banyak aduan diterima mengenai kehilangan, kerosakan lesen dan sebagainya.

“Jadi, pihak pengurusan Kementerian Pengangkutan (MOT) bersetuju untuk memberikan pengecualian bayaran gantian khas bagi penduduk di Yan dan Merbok yang terkesan,” katanya pada sidang media hari ini.

Beliau berkata mangsa banjir yang ingin mendapatkan pengecualian tersebut perlu membuat laporan polis mengenai kehilangan dokumen sebelum berurusan di kaunter JPJ.

Menurutnya, orang ramai juga digalakkan menggunakan perkhidmatan dalam talian menerusi portal mySIKAP JPJ atau melalui khidmat Pos Malaysia, MyEG, Puspakom untuk membuat apa-apa transaksi JPJ yang berkaitan.

“Ini bertujuan mengelakkan kesesakan di kaunter JPJ dan memberi kemudahan dan kesenangan kepada orang ramai memperbaharui LKM dan LMM,” katanya.


Suami Ratu Elizabeth II meninggal

Istana Buckingham hari ini mengumumkan suami kepada Ratu Elizabeth II, Putera Philip meninggal dunia pagi tadi waktu tempatan pada usia 99 tahun.

Dalam kenyataan istana itu berkata:

“Dengan rasa dukacita yang tinggi, Yang Mulia Ratu telah mengumumkan kematian suaminya yang tercinta, Yang Mulia Putera Philip, Duke of Edinburgh. Yang Mulia meninggal dunia dengan tenang pagi ini di Istana Windsor.”

Pada 2017, Putera Philip memutuskan untuk bersara daripada tugasan menghadiri semua upacara rasmi. – Agensi


Cuepacs gesa kerajaan percepat 3 langkah bantu penjawat awam

Pelaksanaan gaji minimum penjawat awam RM1,800 adalah antara tiga desakan daripada Kongres Kesatuan Pekerja-Pekerja Dalam Perkhidmatan Awam (Cuepacs) supaya kerajaan menyegerakannya.

Dua yang lain ialah menaikkan dua tahap Kenaikan Gaji Tahunan (KGT) dan melaksanakan sistem saraan baharu yang lebih berkesan.

Pelaksanaan segera mampu membantu penjawat awam yang kini terkesan akibat kenaikan harga barang dan inflasi, kata Presiden Cuepacs Datuk Adnan Mat.

“Kami tetap berterima kasih kepada kerajaan kerana melaksanakan beberapa langkah utama tangani kenaikan harga barang, tetapi pada masa ini masih tidak mampu membantu kami menghadapi situasi itu dengan kedudukan kewangan dan gaji kami sekarang,” katanya menurut Bernama.

Beliau berkata demikian pada sidang media selepas menghadiri Majlis Perhimpunan Bersama Penjawat Awam dihadiri kira-kira 600 orang di Kota Kinabalu hari ini.

Adnan berkata, pelaksanaan gaji minimum RM1,800 dalam sektor awam akan diikuti oleh sektor swasta yang seterusnya akan dilaksanakan secara menyeluruh dan lancar.

Katanya, gaji minimum itu juga akan memudahkan kerajaan mencapai sasaran pendapatan isi rumah RM10,000 sebulan bagi mencapat matlamat menjadikan Malaysia negara berpendapatan tinggi menjelang 2025 dalam Rancangan Malaysia Ke-12.

Mengenai cadangan sistem saraan baharu, Adnan berkata, Sistem Saraan Malaysia (SSM) sedia ada telah berusia kira-kira 20 tahun dan dilihat tidak berkesan dalam membantu penjawat awam dalam situasi masa kini.

“Diharap kerajaan menimbang cadangan kami untuk sebuah sistem saraan sektor awam yang baharu iaitu antaranya termasuk gaji minimum, peningkatan KGT, kenaikan pangkat dan gred, serta gred minimum 19 bagi memberi pendapatan lebih selesa dan adil untuk membantu penjawat awam,” katanya.


PH sedia lanjut MoU jika Ismail Sabri datang berunding: Salahuddin

Pakatan Harapan (PH) membuka pintu rundingan untuk menyambung memorandum persefahaman (MoU) dengan kerajaan, kata Datuk Seri Salahuddin Ayub.

Timbalan Presiden Parti Amanah itu berkata blok pembangkang tersebut masih mengharapkan kepada Perdana Menteri Datuk Seri Ismail Sabri Yaakob untuk memulakan rundingan menyambung MoU 2.0 walaupun partinya, UMNO sudah membuat ketetapan bertentangan sebelum ini.

“Sebagai contoh, kalau Perdana Menteri, Datuk Seri Ismail Sabri Yaakob datang kepada kita (PH) untuk berunding soal MoU, kita sedia timbang kerana ini untuk kepentingan bersama rakyat.

“Menerusi MoU sedia ada, kita sudah buktikan bahawa apabila kita tandatangan, kita sama-sama bantu dan tidak berlaku ‘politiking’ dalam Parlimen, bajet tahun lepas lulus dengan persetujuan majoriti dan banyak juga usul kerajaan yang kita terima,” katanya dipetik laporan Utusan Malaysia.

Salahuddin terdahulu mengadakan perhimpunan aman bagi membantah kenaikan harga barangan asas di Kampung Pasir, Johor Bahru hari ini.

MoU antara kerajaan sedia ada dan PH yang bakal tamat hujung bulan ini telah ditandatangani dan dipersetujui pada 13 September 2021 bertujuan untuk memastikan kestabilan politik dalam negara.

Salahuddin yang juga Ahli Parlimen Pulai berkata, pihaknya terbuka untuk menandatangani MoU dengan kerajaan bertujuan memastikan tiada pihak yang berterusan merebut jawatan dalam kerajaan.

“Kita mahu kerajaan sedia ada stabil hingga pilihan raya umum ke-15 (PRU-15) yang boleh ditarik sehingga pertengahan tahun depan kerana mahu kerajaan memberi tumpuan sepenuhnya terhadap kesejahteraan rakyat.

“Jadi, kita harap jangan ada permainan politik dan jangan ada cubaan untuk bubar Parlimen dalam tempoh terdekat, sebaliknya tumpukan untuk menyelesaikan isu rakyat,” katanya lagi.

Terdahulu, UMNO sudah membuat ketetapan dan meminta Ismail Sabri supaya tidak menyambung MoU dengan pembangkang yang akan berakhir 31 Julai ini.

Malah, Presiden UMNO Datuk Seri Ahmad Zahid Hamidi juga berkali-kali sudah memberi isyarat kepada Ismail Sabri agar segera membubarkan Parlimen bagi memberi laluan PRU-15 diadakan.

Bagaimanapun, difahamkan sehingga hari ini masih belum ada perbincangan antara lima pemimpin tertinggi UMNO diadakan untuk mencari tarikh PRU, ia walaupun semasa Perhimpunan Agung Khas sebelum ini ketetapan sudah dibuat supaya “Top 5” berunding.


RUU antilompat parti tak terpakai kepada Ahli Dewan Negara: PM

Peruntukan larangan bertukar parti melalui Rang Undang-Undang Perlembagaan (Pindaan) (No. 3) 2022, tidak terpakai kepada Ahli Dewan Negara, kata Perdana Menteri Datuk Seri Ismail Sabri Yaakob.

Perdana Menteri ketika membentangkan rang undang-undang itu di Dewan Negara hari ini berkata perkara itu dipersetujui oleh Jawatankuasa Pilihan Khas setelah mempertimbangkan beberapa pandangan.

“Ini kerana Ahli Dewan Negara dibahagikan kepada dua kategori iaitu Ahli Dewan Negara yang dilantik oleh Yang di-Pertuan Agong dan Ahli Dewan Negara yang dipilih oleh Negeri berdasarkan keahlian sebagai Ahli Dewan Undangan Negeri (ADUN) yang mewakili parti politik masing-masing.

“Oleh yang demikian, peruntukan larangan bertukar parti pada peringkat ini tidak terpakai ke atas Ahli Dewan Negara mengambil kira beberapa aspek penting isu perundangan ini di peringkat negeri selain memerlukan perundingan dan perkenan daripada Yang di-Pertuan Agong untuk Ahli Dewan Negara yang dilantik oleh Yang di-Pertuan Agong,” katanya.

“Ahli Dewan Negara dan semua pihak yang berkepentingan sewajarnya diperjelaskan melalui sesi libat urus terlebih dahulu sebelum pindaan Perlembagaan berkaitan pindah parti yang melibatkan Ahli Dewan Negara. Jadi kita akan bincang dengan Ahli Dewan Negara,” katanya

Perdana Menteri sekali lagi mengulangi komitmen bahawa penggubalan rang undang-undang itu bertujuan memastikan kestabilan politik dan mengelakkan negara terus berdepan dengan krisis politik yang tiada berkesudahan.

Beliau yakin pindaan rang undang-undang itu juga mampu menghentikan tindakan mana-mana pihak yang dipilih dan dilantik daripada bertukar parti tanpa sebab kukuh atau alasan munasabah sekali gus memastikan kestabilan politik negara untuk suatu jangka masa panjang.

“Besarlah harapan saya agar rang undang-undang ini dapat disokong dan diluluskan sebulat suara oleh Ahli-Ahli Dewan Negara dengan berteraskan semangat Keluarga Malaysia.

“Rang Undang-Undang ini merupakan satu sejarah besar negara kerana ia dihasilkan melalui perundingan dan perbincangan di antara kedua-dua belah pihak iaitu kerajaan dan pembangkang,” katanya.

Pada 28 Julai lepas, Dewan Rakyat meluluskan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti atau lebih sinonim dengan istilah “lompat parti” dengan mendapat sokongan lebih dua pertiga ahli dewan. – Bernama


Konflik Ukraine mengakibatkan 10 juta orang berpindah

Konflik Rusia-Ukraine memaksa 10 juta penduduk meninggalkan kediaman mereka, lapor Agensi Anadolu memetik ketua agensi pelarian Pertubuhan Bangsa-Bangsa Bersatu (PBB).

“Perang di Ukraine sangat dahsyat sehingga 10 juta orang melarikan diri – sama ada berpindah di dalam negara, atau menjadi pelarian di luar negara,” ciap Pesuruhjaya Tinggi PBB bagi pelarian Filippo Grandi di Twitter pada Ahad menurut laporan Bernama.

“Antara tanggungjawab pihak yang melancarkan perang, di mana sahaja di dunia, adalah penderitaan yang ditanggung orang awam kerana terpaksa meninggalkan rumah mereka.”

Menurut data PBB, hampir 3.4 juta pelarian meninggalkan Ukraine sejak perang tercetus pada 24 Feb lepas dengan lebih 2 juta diterima oleh negara jiran Poland, hampir 530,000 oleh Romania dan lebih 362,000 oleh Moldova.

Kira-kira 6.5 juta dianggarkan menjadi pelarian domestik di negara itu.

Perang itu telah meragut nyawa sekurang-kurangnya 847 orang awam dan menyebabkan kira-kira 1,400 cedera di Ukraine, kata PBB, sambil menegaskan bahawa angka sebenar mungkin lebih tinggi kerana keadaan di lapangan menyukarkan pengesahan.


Sidang media didakwa umum tukar kerajaan Sabah ditangguhkan pula

Spekulasi semakin hangat mengatakan bakal berlaku perubahan kerajaan negeri Sabah apabila Warisan didakwa sudah memiliki majoriti untuk membentuk kerajaan baharu.

Bagaimanapun, sidang media yang didakwa dijadualkan berlangsung hari ini oleh Presiden Warisan, Datuk Seri Mohd Shafie Apdal untuk mengumumkan kerajaan baharu di sebuah hotel di Kota Kinabalu ditangguhkan tanpa sebarang makluman terkini.

Wakil parti Warisan dilaporkan memberitahu penangguhan kepada pihak media yang telah menunggu lebih dua jam untuk sidang media yang sepatutnya berlangsung jam 4.30 petang tadi.

Bagaimanapun, tidak dinyatakan mengapa sidang media berkenaan ditangguhkan namun wakil parti itu meminta maaf kepada wakil media yang hadir.

Tiada kelibat Shafie di lokasi sidang media walaupun hampir kesemua wakil rakyat mereka hadir.

Difahamkan, sepatutnya Pengerusi Barisan Nasional (BN) Sabah, Datuk Seri Bung Moktar Radin juga hadir ke sidang media itu.

Bung juga dikatakan telah mengadakan perjumpaan dengan pemimpin UMNO di pejabat parti itu di Sabah, namun tidak dipastikan tujuan perjumpaan berkenaan dibuat.

Khabar angin mengatakan kerajaan negeri pimpinan Ketua Menteri Datuk Seri Hajiji Noor bakal tumbang tular di media sosial sejak beberapa hari lalu.

Bagaimanapun, beberapa pemimpin Gabungan Rakyat Sabah (GRS) tampil menafikan perkara itu dan menegaskan khabar angin terbabit hanya mahu menjadikan politik di negeri ini tidak stabil.

Kerajaan negeri yang diterajui Hajiji kini mempunyai 53 daripada 79 (termasuk ADUN dilantik) kerusi di Dewan Undangan Negeri (DUN).

Kerusi berkenaan ialah 29 daripada GRS dan 17 daripada Barisan Nasional (BN), manakala sokongan lain adalah daripada parti mesra kerajaan iaitu parti Kesejahteraan Demokratik Masyarakat (PKDM) sebanyak tiga kerusi, PAS (satu), Parti Harapan Rakyat Sabah (satu), Parti Bangsa Malaysia (satu) dan Bebas (satu).

Sementara itu, pembangkang di Sabah memiliki 26 kerusi iaitu 19 daripada Warisan dan tujuh daripada Pakatan Harapan (PH).


Azmin wakil PM ke pengebumian Abe

Menteri Kanan Perdagangan Antarabangsa dan Industri Datuk Seri Mohamed Azmin Ali akan mewakili Perdana Menteri, Datuk Seri Ismail Sabri Yaakob pada Upacara Pengebumian Negara mendiang bekas Perdana Menteri Jepun, Shinzo Abe, pada esok (27 September) di Nippon Budokan, Tokyo.

Kementerian Luar (Wisma Putra) dalam satu kenyataan media berkata Azmin akan diiringi pegawai Kedutaan Besar Malaysia di Tokyo ketika upacara itu.

“Upacara itu juga merangkumi sesi pertemuan bersama Perdana Menteri Jepun, Fumio Kishida, dengan kehadiran Ketua Setiausaha Kabinet Jepun, Hirokazu Matsuno dan Menteri Luar Yoshimasa Hayashi.

“Ia disusuli pertemuan ringkas bagi menyampaikan ucapan takziah isteri Abe, Akie Abe, di Akasaka Palace, Tokyo,” kata Wisma Putra.

Ketika memegang jawatan Perdana Menteri Jepun, Abe mengadakan lawatan ke Malaysia sebanyak tiga kali dan beliau juga berperanan penting dalam meningkatkan hubungan dua hala, termasuk mengukuhkan lagi Dasar Pandang ke Timur (DPT).

Katanya, lawatan terakhir Abe ke Malaysia adalah selaku Utusan Khas Perdana Menteri Jepun, bagi memperingati ulang tahun ke-40 DPT – dasar yang diperkenalkan Tun Dr Mahathir Mohamad ketika pertama kali menjadi Perdana Menteri Malaysia.

Perdana Menteri dan Menteri Luar Datuk Seri Saifuddin Abdullah, juga sebelum ini menandatangani buku takziah penghormatan di Kedutaan Besar Jepun di Kuala Lumpur, pada 13 Julai lalu.

Abe disahkan meninggal dunia selepas beliau ditembak dari belakang ketika berucap pada kempen pilihan raya di Nara, Jepun, pada 8 Julai lalu.


Banjir Pantai Timur semakin buruk, mangsa di PPS meningkat

Keadaan banjir di tiga negeri – Kelantan, Terengganu dan Perak – bertambah buruk berikutan hujan lebat berterusan, sekali gus mencatat pertambahan mangsa di pusat pemindahan sementara (PPS).

Jabatan Meteorologi Malaysia (MetMalaysia) pada awal pagi tadi mengeluarkan amaran cuaca tahap bahaya dengan hujan sangat lebat berterusan dijangka berlaku di seluruh Terengganu dan beberapa kawasan di Kelantan bermula hari ini hingga Selasa.

Hujan lebat berterusan peringkat buruk dijangka berlaku di beberapa kawasan di Kedah, Kelantan, Perak dan Pahang dalam tempoh sama, manakala amaran hujan berterusan peringkat waspada dikeluarkan membabitkan Perlis, Pulau Pinang selain beberapa kawasan di Kedah, Perak serta Johor.

Menurut Agensi Pengurusan Bencana Negara (NADMA) sehingga jam 4 petang ini (Ahad, 18 Disember 2022), jumlah negeri terkesan banjir kekal lima dengan 17 daerah di Perak, Kelantan, Terengganu, Pahang dan Johor.

Seramai 5,385 mangsa daripada 1,551 keluarga dipindahkan ke 77 PPS. Jumlah itu meningkat berbanding laporan yang dikeluarkan pada jam 2 petang tadi.

Pusat Kawalan Operasi Bencana (PKOB) Pusat yang diselaraskan NADMA telah mula diaktifkan sejak awal pagi tadi. Semua PKOB negeri telah diminta untuk memaklumkan berhubung sebarang keperluan dan isu yang memerlukan intervensi segera.

Menurut laporan yang diterima NADMA, daripada MetMalaysia pada jam 2 petang tadi, luruan monsun yang sedang berlaku dijangka berterusan sehingga 24 Disember ini.

Fenomena ini berpotensi membawa angin kencang, ombak besar dan hujan berterusan di negeri-negeri Utara dan Timur Semenanjung dan timur Sabah, serta angin kecan dan ombak besar di perairan Laut China Selatan.

Sementara itu, PKOB Pusat menerima maklumat Jabatan Kerja Raya pada jam 3 petang tadi yang memaklumkan bahawa terdapat kejadian cerun dan jalan runtuh serta mendap, selain kerosakan jambatan, di 51 lokasi yang mengalami banjir.

Sebanyak 18 kejadian itu berlaku di Terengganu; Kelantan (16); masing-masing empat di Kedah; Negeri Sembilan; dan Pahang; Johor (tiga); dan masing-masing satu di Selangor serta Perak. Ianya melibatkan 18 jalan Persekutuan dan 33 jalan negeri.

Sementara itu, Di Melaka, jumlah mangsa banjir meningkat kepada 3,320 orang daripada 975 keluarga petang ini, berbanding 1,584 orang daripada 490 keluarga pagi tadi membabitkan 32 PPS di tujuh jajahan iaitu Kota Bharu, Pasir Mas, Tanah Merah, Pasir Puteh, Kuala Krai, Machang dan Jeli.

Menurut laman sesawang https://publicinfobanjir.water.gov.my/, empat sungai utama melepasi paras bahaya iaitu Sungai Lebir di Kampung Tualang, Kuala Krai dengan bacaan 35.37 meter (m), Sungai Lanas dekat Jeli (29.74m), Sungai Golok di Kampung Jenob, Tanah Merah (25.21m) dan Sungai Golok di Rantau Panjang, Pasir Mas (9.64m).

Di Terengganu, jumlah penduduk terjejas banjir yang ditempatkan di PPS meningkat mendadak kepada 1,866 orang daripada 512 keluarga berbanding 47 orang daripada 13 keluarga pagi tadi.

Menurut kenyataan Sekretariat Jawatankuasa Pengurusan Bencana Negeri (JPBN), 38 PPS dibuka di enam daerah iaitu satu di Kuala Terengganu, Dungun (dua), masing-masing lima di Setiu dan Kemaman, Hulu Terengganu (12) dan Besut (13) setakat ini.

Seramai 13 orang daripada tiga keluarga terbabit di Kuala Terengganu, Setiu (196 orang daripada 67 keluarga), Dungun (19 orang daripada empat keluarga), Kemaman (459 orang daripada 107 keluarga), Besut (718 orang daripada 188 keluarga) dan Hulu Terengganu (461 orang daripada 143 keluarga).

Keadaan cuaca dilaporkan hujan di beberapa kawasan dengan kadang kala hujan lebat sejak pagi tadi.

Semalam, Jabatan Pengairan dan Saliran (JPS) dalam kenyataan memberi amaran mengenai beberapa kawasan di daerah Kuala Terengganu, Besut, Setiu, Hulu Terengganu, Dungun dan Kemaman yang dijangka dilanda banjir mulai hari ini berdasarkan simulasi model ramalan banjir JPS.

Di Perak, seramai 47 mangsa daripada 15 keluarga ditempatkan di dua PPS iaitu Dewan Sekolah Menengah Abdul Rahman Talib (SMART) Batu 4 dan Sekolah Kebangsaan (SK) Sungai Tiang Darat, setakat 2 petang tadi.

Sementara itu, di Johor, jumlah mangsa banjir di Segamat kekal 75 orang daripada 21 keluarga ditempatkan di tiga PPS iaitu Balai Raya Kampung Batu Badak menempatkan 34 orang, Balai Raya Kampung Kuala Paya (27 orang) dan Dewan Komuniti Kampung Tasek (14 orang).

JPBN memaklumkan, semua mangsa adalah penduduk dari Kampung Seberang Batu Badak, Kampung Batu 5 dan Kampung Kuala Paya.

Menurut JPBN, Sungai Muar (Buloh Kasap) di Segamat berada pada paras amaran dengan ketinggian 8.91m manakala cuaca dilaporkan mendung di beberapa daerah termasuk Pontian, Segamat dan Batu Pahat, sementara Johor Bahru dan Kota Tinggi hujan pada petang ini.


Kipas jadi makmum solat, Idris gesa orang ramai buat laporan

Menteri di Jabatan Perdana Menteri (Hal Ehwal Agama) Datuk Idris Ahmad meminta orang ramai melaporkan kepada pejabat agama negeri masing-masing sekiranya terdapat perbuatan menjadikan kipas sebagai makmum apabila menunaikan solat.

Beliau berkata perbuatan itu menjadi ikutan anak muda dan remaja sedangkan ia tidak sepatutnya berlaku.

“Saya nasihatkan kepada anak muda semua supaya mendapatkan ilmu agama dengan mencari guru yang boleh mengajarkan dengan betul seperti melalui kuliah di masjid, surau dan sebagainya.

“Janganlah ambil ilmu dari Youtube dan mana-mana sumber yang tidak diketahui, jadi perkara yang mengarut dan pelik ini diminta supaya laporkan kepada pejabat agama supaya boleh diambil tindakan,” katanya ketika ditemui pada Rumah Terbuka Aidilfitri PAS di Stadium Indera Mulia di Ipoh, hari ini.

Baru-baru ini tular satu trend dimuat naik video, khususnya di aplikasi TikTok, yang menunjukkan individu, rata-rata berstatus bujang, berlakon menunaikan solat dengan menjadikan kipas sebagai makmum atau imam.

Sementara itu, ditanya mengenai kegiatan menggunakan imej agama dan gelaran ustaz untuk memperdaya masyarakat dengan tawaran ibadat atau produk yang bertujuan untuk kepentingan peribadi, beliau menyifatkan nya sebagai perbuatan zalim.

“Janganlah mengambil kesempatan buat perkara begini terutama soal ibadat kerana ia menzalimi orang-orang yang terkena dangan perbuatan mereka.

“Pihak yang terkena diharapkan membuat laporan polis supaya pihak bertanggungjawab dapat mengambil tindakan terhadap mereka yang terlibat,” katanya.


Tak perlu tayamum jenazah Covid-19 jika berisiko dijangkiti

Jawatankuasa Fatwa Negeri Selangor memutuskan jenazah pesakit Covid-19 tidak perlu ditayamumkan jika urusan itu memberi risiko jangkitan kepada petugas.

Mufti Selangor Datuk Dr Anhar Ophir berkata mesyuarat jawatankuasa itu telah diadakan pada 7 Ogos lalu dan keputusan itu telah mendapat perkenan Sultan Selangor Sultan Sharafuddin Idris Shah pada 11 Ogos.

“Sekiranya bahagian forensik Kementerian Kesihatan (KKM) mengatakan ada risiko untuk mandikan jenazah secara fizikal dan tayamum, maka tidak perlu lagi untuk ditayamumkan di atas beg jenazah itu.

“Hanya perlu dikafankan, disolatkan dan dikebumikan,” katanya hari ini.

Beliau berkata, kewajipan untuk memandikan atau tayamum jenazah tersebut gugur sekiranya KKM berpendapat tindakan itu berisiko.

Bagaimanapun katanya penentuan risiko itu ditetapkan oleh Jabatan Forensik hospital masing-masing di Selangor.

“Sekiranya pihak hospital berkata ada risiko jangkitan untuk mandikan secara fizikal biasa, tayamum pun ada risiko itu maka gugur kewajipan, maknanya tidak perlu untuk ditayamumkan di atas beg jenazah,” katanya.


Negeri Sembilan belum cadang kecualikan bil air mangsa banjir

Kerajaan Negeri Sembilan belum bercadang mengecualikan bayaran bil air bagi pengguna yang terjejas akibat banjir di negeri itubaru-baru ini sebagai mana dilakukan Air Selangor.

Menteri Besar Datuk Seri Aminuddin Harun berkata Syarikat Air Negeri Sembilan Sdn Bhd (SAINS) perlu membuat perkiraan terlebih dahulu susulan kerosakan yang turut dialami loji rawatannya.

Beliau berharap pengguna dapat memahami beban ditanggung SAINS yang kerugian besar berikutan beberapa Loji Rawatan Air (LRA) di negeri ini terjejas teruk seperti LRA Pantai yang mengalami kerosakan dan tidak boleh digunakan lagi, lapor Bernama.

“Justeru, apabila kita nak kata adakan pengecualian untuk bayaran bil air, SAINS pun sebenarnya alami kerugian agak signifikan dan saya harap mereka memahami tentang perkara ini,” katanya pada sidang media selepas mempengerusikan Mesyuarat Exco di Wisma Negeri, hari ini.

Beliau berkata demikian ketika ditanya pemberita sama ada SAINS akan mengambil langkah sama seperti Pengurusan Air Selangor Sdn Bhd (Air Selangor) Selangor yang memberikan pengecualian bayaran bil air bagi Januari ini kepada pelanggan akaun domestik di Selangor dan Kuala Lumpur yang terkesan akibat banjir baru-baru ini.

Aminuddin yang juga Pengerusi SAINS berkata pihaknya perlu mengambil masa untuk membuat penilaian berhubung jumlah sebenar kerugian akibat kerosakan di kebanyakan LRA termasuk di LRA Lakai yang mengalami kerosakan infrastruktur.

Semalam, Air Selangor berkata pengecualian bayaran bil air bagi bulan Januari 2022 diberikan kepada pelanggan akaun Domestik (Kod Tarif 10) di Selangor yang terkesan akibat bencana banjir baru-baru ini.

“Pengecualian bayaran bil air ini merupakan sebahagian daripada Program Bantuan Selangor Bangkit (BSB) yang telah diumumkan oleh Kerajaan Negeri Selangor.

“Air Selangor turut memanjangkan pengecualian bayaran bil air in kepada para pelanggan dengan akaun Domestik yang terkesan di Kuala Lumpur,” kata agensi pengurusan air itu.


Sukan SEA: Kita raih emas keempat

Pusat Akuatik My Dinh, Hanoi terus menjadi lubuk skuad terjunan negara memburu emas, dengan terbaharu pasangan Ng Yan Yee-Ong Ker Ying mempamerkan aksi cemerlang untuk mendominasi saingan final acara 3 meter (m) papan anjal seirama wanita Sukan SEA ke-31.

Kilauan pingat emas terus dituai skuad terjun kebangsaan selepas pasangan Ng Yan Yee-Ong Ker Ying mempamerkan aksi cemerlang untuk mendominasi saingan final acara 3 meter (m) papan anjal seirama wanita Sukan SEA ke-31 di Pusat Akuatik My Dinh di sini, hari ini.

Yan Yee-Ker Ying yang pertama kali bergandingan di pentas antarabangsa dinobatkan sebagai pemenang apabila mengumpul keseluruhan 276.30 mata dalam lima terjunan, lapor Bernama.

Pasangan tuan rumah, Mai Hong Hanh-Ngo Phuong Mai yang memungut 237.57 mata meraih pingat perak, sementara gangsa menjadi milik wakil Singapura Ashlee Tan Yi Xuan-Fong Kay Yian selepas mengumpul 229.41 mata.

Pencapaian dilakar Yan Yee-Ker Ying adalah pingat emas keempat disumbangkan kem terjun negara di temasya sukan dwitahunan itu, selepas Ooi Tze Liang turut cemerlang merangkul emas dalam acara 1m papan anjal lelaki pada saingan final terdahulu.

Kem terjun akan meneruskan pemburuan pingat emas esok dengan Yan Yee dan Ker Ying menggalas cabaran negara dalam acara 3m papan anjal wanita, sementara gandingan Jellson Jabillin-Hanis Nazirul Jaya Surya bertanding dalam acara 10m platform seirama lelaki.

Malaysia menyasarkan menyapu bersih kesemua lapan pingat emas yang dipertandingkan pada Sukan SEA edisi kali ini.


MT UMNO akan putuskan mahu berunding atau tidak dengan PAS: PM

Keputusan sama ada pintu rundingan antara UMNO dan PAS ditutup atau tidak, hanya boleh ditetapkan oleh Majlis Tertinggi (MT), kata Naib Presiden UMNO Datuk Seri Ismail Sabri Yaakob.

Beliau yang juga Perdana Menteri berkata perkara itu mungkin akan dibawa ke mesyuarat MT yang akan datang, menurut laporan Bernama.

“Kita serah kepada MT, kita dengar pandangan daripada semua pihak, UMNO ini memang macam itu, kita terbuka…sesiapa sahaja boleh beri pandangan, akhirnya dari segi keputusan parti, ia akan ditentukan oleh Majlis Tertinggi.

“Jadi kita tangguh mesyuarat hari Sabtu, malam minggu ini dan akan ditangguhkan kepada tarikh yang akan diumumkan oleh Setiausaha Agung UMNO (Datuk Seri Ahmad Maslan). Jadi mungkin perkara itu boleh dibawa di dalam mesyuarat MT yang akan datang,” katanya ketika ditemui selepas Majlis Kemuncak Semarak Patriotik Institusi Pengajian Tinggi 2022 hari ini.

Beliau berkata demikian ketika diminta mengulas laporan media berkenaan MT UMNO disaran menutup pintu rundingan dengan PAS berkaitan hala tuju 27 kerusi Parlimen yang didakwa kritikal untuk menghadapi Pilihan Raya Umum ke-15 (PRU15).

Malam tadi, Ismail Sabri berkata perjumpaan lima pemimpin tertinggi UMNO bagi membincangkan berkenaan PRU15 yang dijadual Sabtu ini ditangguh ke satu tarikh yang akan diumumkan kemudian.

Menurutnya ia susulan pemakluman daripada Setiausaha Agung UMNO bahawa Mesyuarat MT Khas yang dijadual pada hari sama ditangguh.


Exco Kesihatan Selangor gagal cari fakta vaksin nak salahkan Pusat

Penasihat Khas (Sains) kepada Menteri Sains, Teknologi dan Inovasi, Khairy Jamaluddin hari ini menggesa Dr Siti Mariah Mahmud supaya menghubungi Badan Bertindak Imunisasi Covid-19 (CITF) untuk mendapatkan maklumat berkaitan program imunisasi Covid-19 terlebih dahulu sebelum membuat sebarang tuduhan.

Permintaan itu menunjukkan seolah-olah Siti Mariah sebagai Ahli Exco Selangor yang juga Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga negeri, tidak mencari fakta terlebih dahulu, sebaliknya membuat tuduhan melulu.

Bukan setakat menuduh Kerajaan Pusat ‘mendiskriminasikan Selangor’, Siti Mariah juga menggunakan bahasa yang tidak molek bagi seorang yang berimej Muslim bertudung, apabila malam tadi dia mengatakan hidung Khairy akan panjang jika tidak bercakap benar.

Prof Madya Dr Mohd Ghows Mohd Azzam dalam jawapan balas di Twitter Siti Mariah memberitahu Selangor kini mempunyai sekitar 339,000 dos vaksin Covid-19.

“Salam YB Siti Mariah, anda hanya perlu menghubungi Badan Bertindak Imunisasi Covid-19 (CITF) dan bukannya membuat hantaran di media sosial.

“Dengan Selangor menggunakan 40,000 (dos) sehari, ia (bekalan) cukup untuk sekurang-kurangnya seminggu,” katanya dalam ciapan balas itu.

Dalam satu lagi kiriman untuk makluman Siti Mariah, Dr Mohd Ghows turut memuat naik carta pembekalan dan penghantaran vaksin ke beberapa pusat pemberian vaksin (PPV) di seluruh Selangor bermula esok (28 Jun 2021).

Beberapa jam kemudian Naib Presiden AMANAH itu bertanya mengenai benar atau tidak jadual pembekalan itu, selain gagal mencarinya di dalam laman sesawang.

“Ini jadual pembekalan vaksin ke sgor ke? Betul ke sampai as on paper in the past?? If only the govt servants can open their mouths. Btw can u give me the link to this website. Blh saya monitor. Cari tak jumpa,” kata Siti Mariah sambil meletakkan emoji terima kasih kepada Mohd Ghows.

Dr Mohd Ghows turut memuat naik carta kadar suntikan harian di Selangor.

Beliau memaklumkan kadar suntikan harian vaksin di Selangor sekarang tidak lebih daripada 46,000 dan jumlah yang diperuntukkan dapat menampung lebih daripada kadar itu.

“Meningkatkan vaksinasi adalah sesuatu yang kami bincangkan ketika datang ke Selangor untuk membentangkan rancangan mempercepatkan vaksinasi yang akan diselesaikan pada akhir Ogos, kami sentiasa bersedia untuk mempermudahkannya,” katanya.


Najib terpalit kes mahkamah juga perlu diberi peranan bantu kerajaan

Timbul desakan dalam UMNO yang mahu Datuk Seri Najib Razak yang terpalit dengan puluhan kes mahkamah ketika ini juga diberikan peranan dalam kerajaan untuk memberi sumbangan dalam menguruskan krisis kesihatan Covid-19 yang dihadapi negara.

Perdana Menteri (PM) Datuk Seri Ismail Sabri Yaakob difahamkan diberi tekanan oleh beberapa pemimpin UMNO untuk menyelit nama Najib agar diberikan peranan untuk membantu kerajaan, ia susulan langkah kerajaan melantik mantan PM Tan Sri Muhyiddin Yassin sebagai Pengerusi Majlis Pemulihan Negara (MPN) baru-baru ini.

Namun, ia bakal menimbulkan polemik dan persepsi berhubung kewajaran untuk memberi Najib peranan dalam kerajaan ketika kes mahkamah yang dihadapinya sedang berjalan.

Dalam laporan sebuah portal, cadangan untuk memberi Najib peranan dalam kerajaan dicadangkan oleh Setiausaha Agung Veteran UMNO, Datuk Mustapha Yaakub yang menyifatkan Ahli Parlimen Pekan itu juga wajar diberikan peranan kerana kononnya mempunyai pengalaman dalam menguruskan dasar dan ekonomi sepanjang menjadi PM sebelum ini.

“Sewajarnya Najib juga turut diberikan peranan dalam kerajaan untuk menyumbang kepada proses pemulihan negara akibat Covid-19.

“Keupayaan Najib terbukti khususnya dari segi dasar dan ekonomi sepanjang sembilan tahun mengemudi negara, pelbagai program bantuan kepada rakyat diperkenalkan,” katanya dipetik laporan itu.

Berbeza dengan lantikan Muhyiddin yang meletak jawatan kerana hilang majoriti, Najib selepas UMNO dan Barisan Nasional (BN) kalah dalam Pilihan Raya Umum Ke-14 lalu berdepan dengan pelbagai pertuduhan di mahkamah.

Pada 28 Julai lalu, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Hakim Mahkamah Tinggi, Mohd Nazlan Mohd Ghazali, memerintahkan Najib dijatuhi hukuman penjara 10 tahun masing-masing bagi tiga tuduhan pecah amanah.

Beliau juga menjatuhkan hukuman penjara 12 tahun dan denda RM210 juta atau tambahan lima tahun penjara jika gagal membayarnya kepada Najib itu bagi satu tuduhan menyalahgunakan kedudukan.

Kes tersebut kini dalam peringkat rayuan selepas Najib merayu terhadap keputusan tersebut.

Pada 2018 lalu, Najib dihadapkan ke mahkamah berkaitan 21 pertuduhan melibatkan diri dalam pengubahan wang haram membabitkan lebih RM4.3 bilion.

Untuk rekod, pada 4 September lalu, kerajaan mengumumkan pelantikan Muhyiddin sebagai Pengerusi MPN sebagai mengharai peranannya sebelum ini.

Mengumumkan perkara itu, Ketua Setiausaha Negara Tan Sri Mohd Zuki Ali berkata ia dibuat atas dasar keyakinan terhadap kemampuan mantan PM itu untuk menerajui strategi pemulihan akibat kesan wabak Covid-19.

Muhyiddin pula berkata MPN akan membantu kerajaan melalui fasa pemulihan seperti yang telah digariskan.


Kes baharu semalam turun bawah 2,000, empat kematian dilaporkan

Jumlah jangkitan baharu Covid-19 dalam tempoh 24 jam semalam (Jumaat, 9 September 2022) turun kembali kepada 1,990 kes, berbanding 2,226 kes yang dicatat pada Khamis, menurut laporan Kementerian Kesihatan (KKM), hari ini.

Jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,801,653 kes, dengan 4,738,009 pesakit telah sembuh, termasuk 2,016 pesakit pulih semalam.

Daripada jumlah jangkitan baharu semalam, 1,429 kes melibatkan individu yang telah menerima suntikan dos penggalak vaksin Covid-19, diikuti 369 kes (penerima dua dos); 185 kes (individu tidak divaksinasi); dan sembilan kes (individu yang belum lengkap divaksinasi).

KKM juga memaklumkan sehingga kini, sebanyak 27,370 kes masih aktif, turun sedikit berbanding 27,400 yang dicatat pada Khamis.

Jumlah itu termasuk, 26,007 pesakit yang masih menjalani kuarantin di rumah (26,045 pada Khamis); dan sembilan pesakit ditempatkan di PKRC (14 pada Khamis).

Jumlah pesakit yang dirawat di hospital naik sedikit kepada 1,287 semalam, berbanding 1,277 pesakit pada Khamis, manakala 67 pesakit dimasukkan ke unit rawatan rapi (64 pada Khamis), dengan 46 daripadanya memerlukan alat bantuan pernafasan (38 pada Khamis).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan empat pesakit meninggal dunia akibat komplikasi Covid-19 semalam. Semua kes kematian itu dilaporkan di fasiliti kesihatan.

Kes kematian itu dilaporkan di Negeri Sembilan, Perak, Terengganu dan Kuala Lumpur.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,274 kes, termasuk 7,709 kes BID.


Lepas gagal ketepi Sri Ram, Rosmah mohon tukar hakim pula

Selepas gagal mengetepikan bekas Hakim Mahkamah Persekutuan, Datuk Seri Gopal Sri Ram sebagai Timbalan Pendakwa Raya adhoc dalam kesnya, Datin Seri Rosmah Mansor hari ini memohon agar Hakim Mahkamah Tinggi Mohamed Zaini Mazlan, ditukar.

Dalam notis permohonan yang difailkan 2 November lalu, isteri bekas Perdana Menteri Datuk Seri Najib Razak itu memberi alasan hakim berkenaan pada 21 Oktober lalu membenarkan keterangan yang dirakam sewaktu siasatan kes pengubahan wang haram dan pengelakan cukai diguna pakai dalam perbicaraan kes rasuah berkaitan projek solar hibrid yang dihadapi Rosmah.

Rosmah bimbang dia akan diprejudiskan pada perbicaraan membabitkan pertuduhan pengubahan wang haram melebihi RM7 juta dan pengelakan cukai, dihadapan Hakim Mohamed Zaini.

“Keterangan dan eksibit-eksibit telah dikemukakan di dalam perbicaraan kes solar yang mana ia secara langsung dan tidak langsung boleh mempengaruhi Hakim Mohamed Zaini sekiranya mendengar kes ini.

“Pemohon mempunyai hak untuk mendapatkan suatu perbicaraan yang adil dan adalah dilindungi sebagai hak asasi di bawah Perlembagaan Persekutuan.

“Hak ini akan diprejudiskan secara teruk dan menjadi sia-sia sekiranya Hakim Mohamed Zaini mendengar perbicaraan kes (pengubahan wang haram) ini,” katanya dipetik daripada laporan utusan hari ini.

Pada 18 Februari lalu, Hakim Mohamed Zaini memerintahkan Rosmah membela diri atas tuduhan meminta rasuah RM187.5 juta dan menerima suapan sebanyak RM6.5 juta berhubung tender membekal dan memasang tenaga solar hibrid di 369 sekolah di pedalaman Sarawak.

Rosmah kini sedang disoal balas oleh Sri Ram pada perbicaraan kes rasuah solar. Perbicaraan itu akan bersambung pada 8 Disember ini.

Pada 4 Oktober 2018, Rosmah turut didakwa atas 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).

Bagi pertuduhan pengubahan wang haram, Rosmah didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.

Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.

Pertuduhan mengelakkan cukai pula dibuat mengikut Seksyen 77(1) Akta Cukai Pendapatan 1967 yang menuntut Rosmah mengemukakan penyata pendapatan bagi tahun taksiran 2013 hingga 2017 kepada Ketua Pengarah Hasil Dalam Negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama.

Perbicaraan bagi kes pengubahawan wang haram dan gagal menyerahkan penyata cukai akan bermula 14 Disember ini.

24 September lalu, Rosmah gagal dalam permohonannya di Mahkamah Tinggi untuk menggugurkan Sri Ram daripada mengetuai pasukan pendakwaan kes solar yang dihadapinya.

Hakim Mohamed Zaini membuat keputusan itu selepas menolak


Jho Low, bapa abai perintah beku aset: 1MDB dibenar bertindak

Mahkamah Tinggi Kuala Lumpur membenarkan 1Malaysia Development Bhd (1MDB) dan anak syarikatnya memulakan prosiding penghinaan terhadap ahli perniagaan dalam buruan, Low Taek Jho atau Jho Low, dan bapanya Tan Sri Larry Low Hock Peng kerana tidak mematuhi perintah pembekuan aset yang dikeluarkan mahkamah pada Mac.

Keputusan itu dibuat oleh hakim Mahkamah Tinggi Hayatul Akmal Abdul Aziz susulan prosiding dalam talian.

1MDB dan anak syarikatnya Global Diversified Investment Company Ltd (dahulunya dikenali sebagai 1MDB Global Investments Ltd) memfailkan permohonan itu pada Mei, selepas tidak menerima sebarang maklum balas daripada defendan, berikutan pengenaan injunksi Mareva.

Peguam kanan Siva Kumar Kanagasabai dari Tetuan Skrine mengesahkan keputusan itu semalam Jumaat (12 Ogos), menurut The Edge.

“Susulan itu, firma kami kini perlu memfailkan permohonan antara bahagian (di antara pihak), perintah memberikan kebenaran, afidavit sokongan dan pernyataan di bawah Kaedah-Kaedah Mahkamah 2012, dan penghantaran di alamat terakhir mereka yang diketahui di Tanjung Bungah,” katanya.

Mahkamah menetapkan 23 Ogos sebagai satu lagi tarikh pengurusan kes di hadapan Penolong Kanan Pendaftar Haslinda A Raof.

Dengan kebenaran yang diberikan, ahli perniagaan yang melarikan diri dan bapanya perlu memberitahu mahkamah mengapa mereka tidak mematuhi injunksi itu. Bagaimanapun, lokasi semasa mereka tidak diketahui.

The Edge melaporkan bulan lalu bahawa 1MDB mahu memulakan prosiding penghinaan terhadap kedua-dua mereka.

Hayatul Akmal, semasa perbicaraan pada 15 Mac, membenarkan injunksi ex parte Mareva terhadap Jho Low dan Hock Peng untuk membekukan aset mereka, yang berjumlah sehingga AS$1.43 bilion (RM6.35 bilion), dan kedua-duanya menyenaraikan aset ini dan berikan alamat semasa mereka kepada Tetuan Skrine.

Injunksi itu dikekalkan oleh hakim semasa perbicaraan lain pada 15 Mei, selepas mempertimbangkan hujahan daripada 1MDB dan Global Diversified Investment Company, serta daripada Jho Low dan Hock Peng, yang kemudiannya diwakili oleh Tetuan Valen & Oh.

Bagaimanapun, Tetuan Valen & Oh memohon untuk melepaskan diri setelah gagal mendapatkan arahan lanjut.

Walaupun Hayatul Akmal pada mulanya tidak membenarkannya berhenti mewakili Jho Low dan bapanya, beliau akhirnya membenarkan firma itu menarik diri pada 6 Julai.

Dana atau aset bernilai AS$1.43 bilion yang dicari dalam injunksi Mareva adalah sebahagian daripada AS$3.78 bilion yang 1MDB minta daripada Jho Low dan bapanya, serta ibu Jho Low Puan Sri Goh Gaik Ewe, abangnya Taek Szen, kakaknya May Lin, dan orang kanannya Eric Tan Kim Loong, yang dinamakan sebagai defendan dalam saman yang difailkan pada Mei tahun lalu.

Selain meminta pemulangan dana atau aset, 1MDB dan anak syarikatnya juga menuntut ganti rugi untuk dinilai oleh mahkamah.


Kes Bella: Hakim nasihat pendakwa, pembela kongsi maklumat

Hakim Mahkamah Sesyen Kuala Lumpur hari ini menasihatkan pihak pendakwaan dan pembelaan dalam perbicaraan kes pengasas Rumah Bonda yang dituduh mengabai dan menganiaya Bella, remaja perempuan sindrom down, agar bekerjasama dalam berkongsi maklumat berkaitan pengurusan kes termasuk penyelarasan saksi.

Hakim Izralizam Sanusi yang mendengar perbicaraan kes itu berkata perkara berkaitan penyelarasan saksi adalah proses biasa dalam pengendalian di mahkamah.

“Sebagaimana kita semua maklum pemilihan saksi-saksi ditawarkan oleh pihak pendakwaan adalah atas budi bicara pihak pendakwaan, bila-bila pihak pendakwaan boleh menyusun (saksi) yang mana boleh dipanggil dan yang mana boleh ditawarkan.

“Saya nasihatkan ya, itu proses biasa… itu adalah perkara asas yang semua orang patut tahu. Budi bicara tersebut adalah urusan pihak pendakwaan,” katanya sebelum perbicaraan kes Siti Bainun Ahd Razali itu bemula.

Terdahulu, Izralizam menyoal pihak pendakwaan mengenai jumlah saksi yang akan dipanggil memberi keterangan dan Timbalan Pendakwa Raya Zilfinaz Abbas menjawab “lebih kurang 10 saksi”.

Seramai lapan saksi pendakwaan telah memberikan keterangan dalam kes itu dan hari ini saksi kelapan iaitu Pegawai Penyelidik Undang-Undang di sebuah firma guaman, Suhana Zam, 40, menyambung soal balas oleh pihak pembelaan.

Sebelum ini, media melaporkan peguam pemerhati kes Bella mahu mendapatkan penjelasan lanjut berhubung beberapa perkara yang dilihat ‘tidak harmoni’ dalam perbicaraan kes remaja sindrom down itu.

Peguam Datuk Khairul Anwar Rahmat berkata antara perkara yang dibangkitkan adalah ketidakhadiran kali kedua Bella bagi sesi pengecaman di mahkamah pada Isnin lepas dan pihaknya tidak dimaklumkan oleh pihak pendakwaan lebih awal mengenai ketidakhadiran itu.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu, sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan bersambung. – Bernama


Mana adab parti perjuangan Melayu @ UMNO

Lengkap berbaju melayu bersama sampin tampak segak bersongkok cukup sempurna gaya melayu, cocok lambang parti perjuangan melayu.

Tetapi sayang seribu kali sayang, adab tergelincir !

Dua pemimpin tertinggi PAS Abdul Hadi Awang dan Tuan Ibrahim Tuan Man hadir sebagai tetamu kehormat. Tetamu yang mendahulukan dan memilih penyatuan ummah bersama Tan Sri Muhyiddin Yassin dalam kerajaan PERIKATAN NASIONAL, “dicederai” secara terbuka.

Mananya adab parti perjuangan Melayu @ UMNO bila asas tutur laku cerminan biadap !

Tetamu dijemput dengan diletakan molek di atas pentas tanda penghormatan tetapi rupanya, di sebalik terselindung agenda untuk menjatuhkan air muka. Punca “salah” tetamu apabila turut menjadi sebahagian daripada komponen PERIKATAN NASIONAL atas alasan perpaduan.

“Salah” PAS jelas, kononnya sehingga diperlaku sebegitu.

Gamaknya pula UMNO “betul” dengan pengkhianatan persepakatan dengan sokongan pada Anwar Ibrahim sebagai PM.

Justeru membelakangkan setiakawan bersama PAS ? Mana pakainya “muafakat” yang dimenterai bersama @ Muafakat Nasional ?.

Penyatuan ummah malah peradaban BUKAN hak ekslusif mana² parti politik malahan era moden atau keistimewaan darjat dunia bukan alasan manusia mengetepikan adab dan nilai dalam apa juga keadaan sekalipun termasuk dalam mengeratkan perhubungan. Bahkan yang lebih penting adalah memperlakukan orang lain dengan penuh rasa hormat.

Simpulnya di sini, kata-kata cacian atau makian dalam lontaran kata-kata BUKAN entiti yang patut dicontohi kerana perbuatan itu tidak menunjukkan akhlak Islam yang sebenar, lagi² bagi sosok yang di gelar pemimpin parti MELAYU @ UMNO !

Terlajak perahu boleh diundur, terlajak kata…buruk padahnya.’ Titik !


Indonesia catat 46,843 kes baharu

Indonesia semalam merekodkan 46,843 jangkitan baharu Covid-19, menjadikan jumlah keseluruhan kepada 4,626,936 kes, lapor Kementerian Kesihatan Republik Indonesia (Kemkes).

Jurucakap kementerian itu Dr Siti Nadia Tarmizi berkata jumlah kes yang disahkan dengan varian Omicron juga meningkat kepada 4,768 dengan kebanyakannya adalah jangkitan tempatan.

Menurut kementerian itu, jumlah kematian akibat Covid-19 meningkat sebanyak 65 menjadikan keseluruhannya 144,784 kes.

“Semalam seramai 14,016 pesakit telah pulih menjadikan kumulatif kes sembuh sebanyak 4,216,328 kes,” katanya.

Kerajaan Indonesia juga dilaporkan sedang mempercepatkan program vaksinasi bagi membendung penularan virus itu.

Lebih 187.29 juta orang di negara ini telah menerima dos pertama vaksin Covid-19, manakala lebih 132.66 juta telah mengambil dos kedua mereka, menurut kementerian itu.

Sementara itu, Dr Siti Nadia berkata kadar semasa positif Covid-19 dalam kalangan pekerja sektor kesihatan sekarang ini adalah tinggi, dengan lima daripada lapan yang diuji, positif virus itu.

Menurut data awal yang dikumpul dari empat hospital Jakarta, setakat 6 Februari 2022, lebih 30 peratus pekerja kesihatan di hospital berkenaan telah terdedah kepada Covid-19, tambahnya.

Empat hospital itu ialah Hospital Rawatan Penagihan Dadah (RSKO) dengan kadar positif 63 peratus, Hospital Fatmawati 41 peratus, Hospital Sulianti Saroso 40 peratus, dan Hospital Jantung Harapan Kita 39 peratus, kata Tarmizi.

“Ia hanya data awal. Pada masa ini, bilangan pekerja kesihatan yang diuji masih rendah,” tambahnya. – Agensi


JIM nafi laporan depoh tahanan “Seperti Neraka”

Jabatan Imigresen Malaysia (JIM) menafikan laporan antarabangsa berkenaan kematian dan layanan tidak berperikemanusiaan terhadap tahanan warga Indonesia di Depoh Tahanan Imigresen di Tawau, Sabah.

Pada masa sama, Kedutaan Besar Malaysia di Jakarta pula memohon maaf atas kekeliruan dalam keterangan mengenai 149 tahanan asal Indonesia meninggal dunia di Depot Tahanan Imigresen di seluruh Sabah.

Sebaliknya menurut satu kenyataan, kedutaan itu 149 tahanan berkenaan adalah jumlah keseluruhan warganegara asing yang meninggal dunia sejak 2021 hingga Jun 2022.

Kenyataan itu juga menjelaskan pada 2021, 18 tahanan Indonesia masing-masing 17 lelaki dan seorang wanita meningga dunia manakala tujuh tahanan iaitu enam lelaki dan satu wanita meninggal dunia dari Januari hingga Jun 2022.

Menteri Dalam Negeri Datuk Seri Hamzah Zainuddin berkata tidak timbul isu layanan tidak berperikemanusiaan terhadap tahanan warga Indonesia di Depoh Tahanan Imigresen.

Beliau menjelaskan isu sebenarnya adalah warga Indonesia itu ditahan atas kesalahan yang dilakukan.

Apabila seseorang yang melakukan kesalahan, dia mesti melalui proses undang-undang yang terpaksa kita gunakannya dan mengikut kaedah yang betul.

“Jadi kalau kita sudah tangkap orang melakukan kesalahan letak dalam depoh kemudian dia mati, kita nak salahkan pada siapa? Sebab orang mati sekarang ini kadang-kadang tengah berjalan dia mati, tidak payah masuk depoh pun mati.

“Jadi tidak timbul isu itu, isunya dia ditahan atas kesalahan yang dilakukannya,” katanya hari ini.

Sementara Ketua Pengarah JIM Datuk Seri Khairul Dzaimee Daud menyifatkan laporan sebuah kumpulan bebas dari negara itu pula sebagai tidak berasas.

Memetik laporan Astro Awani hari ini beliau menjelaskan pengurusan depoh imigresen di seluruh negara adalah menepati piawaian dan standard ‘The Mandela Rules’ selain memberi layanan yang baik kepada semua tahanan termasuk dari Indonesia.

“Malah rawatan kesihatan awal diberikan oleh penolong pegawai kesihatan daripada Kementerian Kesihatan Malaysia yang ditempatkan secara kader di semua depot imigresen manakala kes-kes kesihatan serius akan dibawa terus ke hospital kerajaan berdekatan.

“Mengenai tuduhan ini, JIM ingin menjelaskan bahawa jumlah tahanan Indonesia yang meninggal dunia di depot-depot Imigresen di Sabah ialah 18 orang pada 2021 dan enam orang bagi tahun 2022.

“Mereka meninggal dunia semasa dirawat di hospital kerana menghidap pelbagai penyakit seperti masalah jantung, buah pinggang, Covid-19 dan paru-paru berair,” katanya .

Khairul Dzaimee menambah, JIM mempunyai prosedur tetap dalam menguruskan kematian tahanan seperti laporan polis akan dibuat oleh pegawai bertugas apabila berlaku kematian, selain pihak hospital akan mengeluarkan laporan perubatan yang menjelaskan punca kematian serta pengesahan kematian pula dibuat oleh Hakim Koroner.

“Sekiranya kematian tahanan berpunca daripada salah laku pegawai bertugas, mereka boleh dikesan dengan mudah dan siasatan sewajarnya akan dilaksanakan mengikut undang-undang,” katanya.

Terdahulu, South China Morning Post dalam laporannya memetik kumpulan hak asasi (NGO) Indonesia – Koalisi Migran Buruh Berdaulat, atau Gabungan Pekerja Migran Berdaulat (GPMB) – menuduh JIM menjadi punca menyebabkan kematian 149 rakyat negara itu yang ditahan di depoh tahanan sejak 18 bulan lalu.

Dalam laporan bertajuk “Seperti di Neraka”, NGO Indonesia berkata kurang prihatin terhadap kesejahteraan tahanan daripada pegawai yang bertanggungjawab ke atas kemudahan di Sabah, di mana sehingga 260 orang – termasuk kanak-kanak – didakwa bersesak dalam sel tanpa tingkap sebesar gelanggang badminton, dilengkapi dengan hanya tiga mangkuk tandas.

NGO Indonesia kata depoh Imigresen Malaysia “Seperti Neraka”: SCMP


27,197 kes baharu Covid-19 di Indonesia semalam: Presiden

Presiden Indonesia Joko Widodo atau Jokowi memaklumkan jumlah jangkitan harian Covid-19 di negara itu semakin melonjak dengan dalam tempoh 24 jam semalam sahaja sebanyak 27,197 kes baharu dilaporkan.

Serentak itu, beliau mengarahkan Menteri Hal Ehwal Maritim dan Pelaburan Indonesia, Luhut Binsar Pandjaitan, yang menyelaras perintah Pemberlakuan Pembatasan Kegiatan Masyarakat (PPKM) atau darurat bagi Jawa dan Bali, dan Menteri Penyelaras Ekonomi, Airlangga Hartarto, menilai semula PPKM di seluruh negara.

“Nilai dengan segera tahap PPKM yang dilaksanakan,” katanya di Medan, Sumatera Utara.

Pemerintah Repubik Indonesia memutuskan untuk melanjutkan PPKM dari 1 hingga 7 Februari 2022. Di bawah perintah itu, majoriti wilayah di luar Jawa dan Bali berada dalam PPKM Tahap 1 dan 2, manakala beberapa wilayah di Jawa dan Bali berada pada Tahap 2 atau 3.

Jokowi turut mengarahkan ketua wilayah dengan bantuan Tentera Nasional Indonesia (TNI) dan polis, memastikan orang ramai mematuhi protokol kesihatan dan mempercepatkan vaksinasi.

Angka terbaharu itu menjadikan jumlah terkumpul jangkitan Covid-19 di seluruh negara itu kini mencecah 4,414,483 kes, dengan 115,275 kes masih aktif, dan lebih 144,411 kematian direkodkan.

Sehingga semalam, lebih 29.4 juta penduduk Indonesia telah lengkap divaksinasi, manakala 185,622,566 lagi menerima sekurang-kurangnya satu dos, dan 4,799,946 lagi menerima dos penggalak.

Sementara itu, Timbalan Menteri Kesihatan, Dante Saksono Harbuwono berkata lonjakan terbaharu kes Covid-19 berpotensi lebih tinggi berbanding peningkatan kes ketika gelombang kedua pada Julai 2021.

“Kami masih mengkaji dengan melihat pengalaman pelbagai negara lain. Jangkitan di Indonesia mungkin akan lebih tinggi sedikit dari segi kes, berbanding ketika kemuncak penularan varian Delta,” katanya.

Beliau berkata pematuhan orang ramai terhadap protokol kesihatan menjadi penentu kepada trend turun naik kes harian Covid-19.

Trend peningkatan semasa kes Covid-19 tidak dapat dipisahkan daripada dorongan varian Omicron, yang dicirikan oleh penularannya yang pesat dan meluas, tambahnya.

Harbuwono menyatakan pada Julai 2021, sekitar 57,000 kes varian Delta direkodkan di negara ini, sementara varian Omicron kini dianggarkan menyumbang sebanyak 100 hingga 150 kes tambahan setiap hari. – Agensi


PRU-15 : Terminal bas, tren ke utara, selatan, pantai timur sesak

Hab pengangkutan utama di Lembah Klang hari ini terus menjadi tumpuan orang ramai untuk pulang ke destinasi masing-masing bagi menunaikan tanggungjawab mengundi pada Pilihan Raya Umum ke-15 (PRU15), esok.

Tinjauan BH di Terminal Bersepadu Selatan (TBS), Stesen Sentral dan transit aliran ringan (LRT) mendapati orang ramai beratur panjang di kaunter jualan tiket untuk pulang ke daerah masing-masing menjelang hari pengundian esok.

Di TBS, orang ramai turut didapati beratur panjang untuk membeli tiket bas dengan destinasi ke Kota Bharu dan Kuala Terengganu, paling laris terjual.

Kebanyakan mereka yang ditemui di terminal adalah pelajar institusi pengajian tinggi (IPT) yang teruja pulang ke kampung halaman untuk melunaskan tanggungjawab mengundi kali pertama.

Suasana sama dilaporkan di Larkin Sentral apabila tempat pembelian tiket sesak dengan ratusan pengunjung beratur bagi mendapatkan tiket sementara di pintu balai pelepasan, orang ramai dilihat beratur bagi menaiki bas ke destinasi masing-masing.

Sementara itu, Pengurus Kanan Operasi TBS, Faizal Redza Redzuan dilaporkan Bernama berkata, pihaknya menjangkakan lebih 23,000 penumpang termasuk pelajar institusi pengajian tinggi berlepas dari terminal itu secara berperingkat sejak semalam.

Di stesen Kuala Lumpur Sentral pula, pintu masuk perkhidmatan Keretapi Tanah Melayu Berhad (KTMB) dan perkhidmatan tren elektrik (ETS) ke beberapa destinasi seperti Ipoh, Butterworth, Padang Besar dan Kota Bharu, sesak dengan penumpang.


Kes RM2.3b Najib: Saksi beritahu tak terima arahan siasat dua entiti palsu

Bekas Ketua Pegawai Kewangan (CFO) 1Malaysia Development Berhad (1MDB) Azmi Tahir hari ini memberitahu Mahkamah Tinggi Kuala Lumpur bahawa beliau tidak mengambil sebarang inisiatif untuk menyiasat ketulenan dua entiti palsu yang menerima dana yang besar daripada anak syarikat 1MDB iaitu 1MDB Energy Holdings Limited (1MEHL) pada 2014.

Azmi, 48, yang menjadi CFO dari 2012 hingga 2017, berkata beliau tidak menjalankan sebarang siasatan berhubung perkara itu kerana tidak diarah untuk berbuat demikian oleh Lembaga Pengarah meskipun beliau adalah penandatangan berwenang 1MEHL.

Saksi pendakwaan ke-12 itu berkata beliau hanya mengetahui tentang syarikat palsu terbabit pada 2015 semasa siasatan Suruhanjaya Pencegahan Rasuah Malaysia, lapor Bernama.

Kedua-dua entiti palsu itu dikenali sebagai Aabar Investments PJS Limited, dengan satu daripadanya diperbadankan di Kepulauan Virgin British dan satu lagi diperbadankan di Seychelles.

Beliau berkata demikian ketika pemeriksaan balas oleh peguam Wan Aizuddin Wan Mohammed yang mewakili Datuk Seri Najib Razak dalam perbicaraan bekas Perdana Menteri itu berhubung penyelewengan RM2.3 bilion dana 1MDB.

Wan Aizuddin: Adakah anda bersetuju dengan saya bahawa terdapat perbezaan besar alamat Aabar Investment PJS Ltd dan Aabar sebenar?

Azmi menjawb, “Ya. Ia berbeza.”

Wan Aizuddin: Tidakkah anda menyedari perbezaannya ketika melihat dokumen terbabit sebelum itu?

Azmi: Tidak. Tiada siapa yang membangkitkannya. Kami mempunyai peguam, pegawai bank dan pegawai lain… Kira-Kira 40 mata meneliti dokumen itu tetapi tiada siapa yang membangkitkannya.

Kepada soalan lain, saksi itu berkata beliau pada dasarnya mengikuti arahan timbalannya iaitu Terence Geh Choh Heng kerana percaya arahan itu adalah daripada ahli perniagaan dalam buruan Low Taek Jho atau Jho Low dan Najib.

Wan Aizuddin: Anda mengikut arahan Terence tetapi antara anda dan Terence, jawatan anda adalah lebih tinggi?

Azmi: Ya, di atas kertas beliau adalah timbalan saya, kami bekerja secara silo selaras dengan arahan Jho Low.

Mahkamah sebelum ini mendengar bahawa 1MDB meminjam sebanyak AS$975 juta daripada Deutsche Bank AG namun ia tidak pernah digunakan untuk membayar balik ‘opsyen Aabar.’

Kira-Kira AS$175 juta daripada pinjaman penyambung itu sebaliknya disalurkan kepada Aabar BVI manakala AS$681 juta kepada Aabar Seychelles pada September 2014.

Pada hari pertama perbicaraan, pendakwaan berhujah bahawa ia akan membuktikan sebahagian daripada dana yang disalurkan kepada dua entiti palsu Aabar pada 2014 telah dimasukkan ke dalam akaun Najib iaitu dalam jumlah berasingan dalam paun sterling yang bersamaan dengan RM4,093,500 dan RM45,837,485.70.

Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.

Perbicaraan di hadapan Hakim Datuk Collin Lawrence Sequerah bersambung pada Rabu.


Kes liwat: Keputusan rayuan saman Anwar 23 Februari tahun depan

Mahkamah Rayuan Putrajaya hari ini menetapkan 23 Februari tahun depan bagi memutuskan rayuan Datuk Seri Anwar Ibrahim terhadap keputusan Mahkamah Tinggi yang membatalkan saman pemula beliau berkaitan sabitan kes liwat membabitkan bekas pembantunya, Mohd Saiful Bukhari Azlan.

Panel tiga hakim terdiri daripada Datuk Lee Swee Seng, Datuk Abu Bakar Jais dan Datuk Supang Lian menetapkan tarikh itu selepas mendengar hujah peguam Anwar iaitu Datuk Seri Gopal Sri Ram serta Peguam Kanan Persekutuan Suzana Atan bagi pihak kerajaan dan peguam Harvinderjit Singh, yang mewakili peguam Tan Sri Muhammad Shafee Abdullah, sebagai pencelah dalam prosiding yang berlangsung secara maya.

Memetik laporan Bernama, Anwar mengemukakan rayuan terhadap keputusan Mahkamah Tinggi Kuala Lumpur pada 8 November 2017 yang membenarkan permohonan kerajaan untuk membatalkan saman pemula beliau selepas memutuskan kes itu sebagai tidak mempunyai asas dan sebarang bukti untuk menyokongnya.

Saman pemula Anwar, yang difailkan pada 9 Jun 2017 terhadap kerajaan Malaysia, mendakwa beliau tidak mendapat perbicaraan adil dalam prosiding rayuannya berhubung sabitan kes liwat.

Ahli Parlimen Port Dickson itu memohon satu deklarasi bahawa sabitannya oleh Mahkamah Rayuan pada 7 Mac 2014 adalah ultra vires atau di luar kuasa Perlembagaan Persekutuan dan oleh itu, adalah terbatal serta tidak sah.

Beliau juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan juga adalah ultra vires dan oleh itu, terbatal serta tidak sah.

Afidavit Anwar mendakwa Muhammad Shafee menerima RM9.5 juta daripada bekas Perdana Menteri Datuk Seri Najib Razak untuk mengetuai pasukan pendakwaan dalam rayuan berhubung sabitan kes liwat beliau.

Sabitan dan hukuman penjara lima tahun terhadap Anwar bagi kesalahan meliwat Mohd Saiful telah dikekalkan oleh Mahkamah Persekutuan. Bagaimanapun, Anwar telah diberikan pengampunan penuh oleh Yang di-Pertuan Agong pada 16 Mei 2018.

Terdahulu, Sri Ram berhujah kes itu sepatutnya dikembalikan ke Mahkamah Tinggi supaya kebenaran mengenai isu pembayaran RM9.5 juta yang kononnya dibuat kepada Muhammad Shafee bagi mengendalikan pendakwaan dalam rayuan kes liwat Anwar dapat diuji.

“Kami berhujah bahawa peluang perlu diberikan kepada kami untuk menguji kesahihan pembayaran ini,” katanya sambil menambah Muhammad Shafee perlu disoal balas berhubung isu RM9.5 juta itu.

Sri Ram berhujah perayu (Anwar) tidak mendapat perbicaraan yang adil susulan kegagalan Muhammad Shafee mendedahkan pembayaran itu.

“Pembayaran itu dibuat oleh Perdana Menteri ketika itu Datuk Seri Najib Razak yang mempunyai kepentingan dalam keputusan kes liwat Anwar,” katanya.

Suzana pula berhujah Anwar telah mendapat perbicaraan yang adil di Mahkamah Tinggi apabila beliau dibebaskan daripada pertuduhan.

“Berdasarkan keterangan yang dikemukakan kepada Mahkamah Tinggi, Mahkamah Rayuan telah menangguhkan dapatan Mahkamah Tinggi yang membawa kepada sabitan jenayah itu.

“Sabitan jenayah ini telah dikekalkan oleh Mahkamah Persekutuan. Oleh itu, permohonan ini yang bertujuan untuk membatalkan sabitan jenayah tersebut, adalah tindakan sampingan terhadap penghakiman Mahkamah Rayuan serta Mahkamah Persekutuan dan mahkamah ini tidak mempunyai bidang kuasa untuk berbuat demikian,” katanya.


Pfizer mohon kebenaran dos ketiga, tapi FDA, CDC kata tak perlu

Pfizer dan BioNTech mengumumkan mereka akan meminta kebenaran perundangan untuk suntikan dos ketiga vaksin Covid-19 dengan memberi alasan data awal menunjukkan dos ketiga dapat meningkatkan perlindungan terhadap Covid-19 dengan lebih berkesan.

Syarikat berkenaan berkata data menunjukkan suntikan ketiga vaksin Pfizer-BioNTech mendorong tahap antibodi lima hingga 10 kali lebih tinggi terhadap strain coronavirus asal dan varian Beta yang pertama kali ditemukan di Afrika Selatan.

“Pfizer telah menerima data awal daripada kajian klinikal yang menunjukkan bahawa dos ketiga vaksin sedia ada adalah selamat dan dapat meningkatkan tahap antibodi peneutralan sebanyak 5 hingga 10 kali ganda.

“Setelah mempunyai lebih banyak data, Pfizer bercadang meminta kebenaran daripada FDA (Pentadbiran Makanan dan Ubat-ubatan Amerika Syarikat) untuk suntikan ketiga dengan sela masa suntikan kedua antara enam hingga lapan bulan,” kata Ketua Penyelidik Pfizer, Mikael Dolsten sambil menegaskan kebenaran agensi kawalan Kesatuan Eropah juga akan dimohon.

Memberitahu agensi berita Associated Press, beliau memetik data dari United Kingdom (UK) dan Israel yang menunjukkan vaksin Pfizer mampu meneutralkan varian Delta dengan sangat berkesan.

Anggapannya, kata beliau, adalah apabila antibodi turun cukup rendah, varian Delta akhirnya dapat menyebabkan jangkitan ringan sebelum sistem kekebalan kembali mempertahankan tubuh.

“Walaupun perlindungan terhadap penyakit teruk tetap tinggi sepanjang enam bulan, berlaku penurunan keberkesanan terhadap penyakit simptomatik dari semasa ke semasa dan kemunculan varian akan berterusan.

“Kami amat yakin bahawa dos ketiga itu mampu melawan varian Delta dengan amat berkesan sekali,” katanya.

Syarikat itu juga sedang membangunkan vaksin khusus bagi varian Delta, kumpulan pertama dihasilkan di kemudahan BioNTech di Mainz, Jerman.

Bagaimanapun, FDA serta Pusat Kawalan dan Pencegahan Penyakit (CDC) Amerika Syarikat (AS) dalam kenyataan bersama berkata rakyat AS yang telah menerima dua dos suntikan Pfizer tidak perlu mengambil yang ketika buat masa sekarang.

“Kami menyedari proses yang dijalankan sama ada diambil atau tidak, dan bila dos ketiga diperlukan. Kami bersedia membenarkan suntikan ketiga apabila sains menunjukkan ia diperlukan,” kata lapor Bloomberg yang memetik kenyataan itu. – Agensi


Malaysia benar eksport ayam kampung, ayam hitam ke Singapura

Malaysia telah menarik balik sebahagian larangannya terhadap eksport ayam, dengan sekurang-kurangnya satu pengedar ayam di Singapura mendapat ayam kampung hidup dari seberang Tambak.

Menurut pengimport Kee Song Food, pihak berkuasa Malaysia membenarkan syarikat itu menyambung semula pengimportan ayam kampung hidup pada Selasa (14 Jun).

Ia juga akan mula membawa masuk ayam hitam dari Malaysia mulai Sabtu (18 Jun), lapor The Straits Times (ST).

Ketua pembangunan perniagaan Kee Song, James Sim memberikan surat kepada ST daripada Jabatan Perkhidmatan Veterinar yang menyatakan kerajaan Malaysia bersetuju membenarkan eksport ayam kampung dan ayam hitam hidup, berikutan keputusan Kabinet yang dibuat pada 8 Jun lalu.

Surat itu juga menyatakan bahawa larangan eksport ayam pedaging komersial – ayam yang lebih besar yang membentuk sebahagian besar daripada apa yang biasanya diimport oleh Singapura dari Malaysia – kekal.

Seorang pegawai tinggi kerajaan Malaysia, yang enggan namanya didedahkan, mengesahkan dengan ST bahawa sebahagian larangan eksport telah ditarik balik dengan membenarkan eksport ayam kampung dan ayam hitam.

Sim pada Selasa berkata Kee Song Food sudah mula menerima tempahan untuk ayam kampung dan hitam segar. Pelanggan mereka termasuk penjual ayam pasar basah, penjaja nasi ayam dan restoran.

Malaysia telah mengharamkan eksport ayam pada 1 Jun, untuk menstabilkan pengeluaran dan harga dalam negara.

Singapura, yang mengimport kira-kira satu pertiga (34 peratus) daripada bekalan ayamnya dari Malaysia, menyaksikan penurunan mendadak dalam bekalan ayam segarnya dalam dua minggu pertama bulan ini.

Kebanyakan ayam yang diperoleh Singapura dari Malaysia diimport secara langsung dan disembelih di rumah penyembelihan di republik itu. Singapura juga mengimport ayam dari negara seperti Brazil dan Amerika Syarikat, tetapi majoriti ayam ini biasanya dibekukan.

Penjaja nasi ayam dan penjual ayam di pasar basah di Singapura kebanyakannya menjual ayam daging. ayam kampung dan ayam hitam adalah jenis ayam yang lebih kecil yang dianggap varieti premium dan lebih mahal.

Sim berkata: “Kami membawa masuk ayam kampung sebanyak yang kami boleh, walaupun ia tertakluk kepada apa yang ada dari ladang. Ayam kampung adalah baka yang berbeza daripada ayam daging. Mereka lebih langsing dan lebih keras.”

Di Kee Song Food, ayam kampung membentuk kira-kira 25 peratus hingga 30 peratus daripada keseluruhan bekalan ayam. Ayam hitam membentuk kira-kira 3 peratus hingga 5 peratus. – ST


EURO 2020: Denmark benam Russia 4-1

Denmark seperti dijangkakan bermati-matian untuk meraih kemenangan sekali gus mengiringi juara Kumpulan B, Belgium meletakkan kaki ke dalam 16 pasukan yang akan bertarung dalam pertemuan kalah mati.

Denmark tahu mereka mesti mengalahkan Russia dengan sekurang-kurangnya dua gol, sambil berharap Finland pula kecundang di tangan Belgium di St Petersburg.

Bermain di tempat sendiri, Stadium Parken, skuad Danish Dynamite membenam Russia 4-1 biarpun tanpa kehadiran pemain tengah kelab Inter Milan, Christian Eriksen selepas dia pengsan di atas padang ketika berdepan Finland pada pembukaan permainan pertama.

Namun saat Copenhagen meraikan kegembiraan hadir menerusi jaringan Mikkel Damsgaard, Yussuf Poulsen, Andreas Christensen dan Joakim Maehle, sementara Belgium pula menghancurkan harapan Finland dengan dua gol lewat berbalas 2-0.

Anak buah Kasper Hjulmand akan bertemu Wales dalam aksi di Amsterdam pada Sabtu.

“Paling penting adalah kami sekarang bersatu sebagai Denmark. Saya perlu menikmati masa ini. Saya sangat bangga dengan semua pemain,” kata Maehle .

Keputusan Kumpulan B itu turut menyaksikan Switzerland, yang berada pada kedudukan tempat ketiga Kumpulan A, Republik Czech, England, Sweden dan Perancis, yang belum menamatkan permainan dalam kumpulan masing-masing, mara ke pusingan kalah mati.

Czech dan England akan beradu di Stadium Wembley pada Selasa, dengan tempat pertama Kumpulan D menjadi taruhan, sementara Sweden akan berdepan Poland pada Khamis dan juara dunia Perancis berdepan Portugal juga pada awal pagi Khamis.

Austria pula menundukkan Ukraine 1-0 untuk melangkah ke pertemuan kalah mati.

Jaringan Christoph Baumgartner seawal minit ke-21 cukup untuk memastikan Austria di kedudukan tempat kedua dalam Kumpulan C di belakang Netherlands yang membenam North Macedonia 3-0.

Austria akan menentang pemenang Kumpulan A, Itali di Wembley pada hari Sabtu untuk tempat ke suku akhir. – Agensi


Keputusan Najib mohon gantung prosiding kes saman SRC 22 Februari

Mahkamah Tinggi di sini hari ini menetapkan 22 Februari untuk keputusan permohonan Datuk Seri Najib Razak bagi menggantung prosiding saman sivil SRC International Sdn Bhd terhadapnya membabitkan dana AS$1.18 bilion.

Hakim Datuk Ahmad Fairuz Zainol Abidin menetapkan tarikh itu selepas mendengar hujahan daripada peguam Harvinderjit Singh yang mewakili bekas perdana menteri itu dan Datuk DP Naban yang mewakili SRC, subsidiari 1Malaysia Development Berhad (1MDB).

Bernama melaporkan saman itu berhubung dakwaan melakukan pecah amanah jenayah dan melanggar kewajipan statutori berhubung pinjaman RM4 bilion Kumpulan Wang Persaraan (Diperbadankan)(KWAP) kepada SRC.

Dalam prosiding, Harvinderjit berhujah bahawa anak guamnya mahu saman itu digantung, sehingga selesai sepenuhnya kes jenayah membabitkan RM42 juta dana SRC, yang berada di peringkat akhir di Mahkamah Persekutuan serta tiga pertuduhan pengubahan wang haram membabitkan RM27 juta dana syarikat itu di Mahkamah Tinggi di sini.

Beliau berkata penangguhan prosiding ini sementara menunggu penyelesaian akhir perlu dibenarkan atas alasan untuk mengelak keputusan yang bercanggah apabila persoalan atau isu adalah serupa, serta untuk memastikan tiada gangguan terhadap prosiding jenayah yang belum selesai.

Sementara itu, Naban yang membantah perkara itu berkata berdasarkan kajiannya, tiada kes dilaporkan melibatkan kes jenayah di peringkat rayuan yang belum selesai menyebabkan prosiding sivil ditangguhkan.

“Seperti yang ditegaskan oleh rakan saya, beliau (Najib) telah memberikan keterangan, dia kini berada di Mahkamah Rayuan dan mahu membawa lebih banyak bukti, jadi hak berdiam diri tidak akan terjejas. Justeru, permohonan ini perlu ditolak dengan kos,” katanya.

Pada 7 Mei lepas, SRC di bawah pengurusan baharu telah memulakan tindakan perundangan terhadap Najib dan beberapa bekas pengarahnya iaitu Datuk Suboh Md Yassin, Datuk Mohammed Azhar Osman Khairuddin, Nik Faisal Ariff Kamil dan Datuk Che Abdullah @ Rashidi Che Omar, Datuk Shahrol Azral Ibrahim Halmi dan Tan Sri Ismee Ismail.

Bagaimanapun, syarikat itu kemudiannya menggugurkan enam nama daripada saman itu dan mengekalkan Najib sebagai defendan.

Dalam writ samannya, SRC mendakwa Najib telah menyalahgunakan kuasa dan memperoleh manfaat peribadi daripada dana SRC selain menyeleweng dana tersebut.

Najib merupakan Penasihat Emeritus SRC dari 1 Mei 2012 hingga 4 Mac 2019.

SRC yang kini dimiliki sepenuhnya oleh Menteri Kewangan (Diperbadankan) (MKD), menuntut ganti rugi am, teladan, tambahan dan faedah, kos serta relif lain yang difikirkan sesuai oleh mahkamah.

Pada 7 Disember lepas, Mahkamah Rayuan mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC setelah menolak rayuannya terhadap keputusan Mahkamah Tinggi pada 28 Julai 2020.

Pada hari yang sama, Najib memfailkan notis untuk merayu ke Mahkamah Persekutuan.


Mayat dengan 4 kesan tembakan ditemukan tersangkut pada pokok

Seorang pemancing terkejut apabila menemukan satu mayat lelaki dengan empat kesan tembakan di kepala tersangkut pada pokok di tebing Sungai Golok di Bukit Bunga, Tanah Merah, Tumpat, semalam.

Mayat berkenaan yang hanya berseluar tanpa baju ditemui di Pangkalan Haram Belakang Berek 12 dalam keadaan mereput pada jam 3 petang.

Ketua Polis Kelantan, Datuk Muhamad Zaki Harun, berkata tiada sebarang pengenalan diri dijumpai bersama mayat tersebut.

“Berdasarkan keadaan mayat, kita percaya kematiannya sudah lebih dua minggu dan memandangkan ia sudah mereput, proses pengecaman agar sukar dibuat.

“Begitu juga dengan kesan tembakan, kita percaya mangsa ditembak dalam jarak dekat namun siasatan lanjut akan dijalankan bagi mengetahui jenis pistol yang digunakan.

“Proses bedah siasat dijalankan di Hospital Tanah Merah dan kita juga akan melihat kesan lain di badan termasuk kesan suntikan imunisasi BCG (Bacillus Calmette Guerin) serta dapatkan cap jari untuk ujian DNA (asid deoksiribonukleik),” katanya pada sidang media di Tumpat, hari ini.

Muhamad Zaki berkata, hebahan sudah dibuat kepada semua daerah di negeri ini bagi mengetahui sama ada terdapat laporan mengenai orang hilang atau sebarang insiden.

Katanya, hebahan sama juga dijalankan di sebelah negara jiran (Thailand) dan kes disiasat mengikut Seksyen 302 Kanun Keseksaan (KK).

Terdahulu, beliau hadir di Balai Polis Wakaf Bharu bagi menyempurnakan majlis anugerah Pengurusan Perumahan Terbaik PDRM 2021 yang dimenangi oleh balai polis terbabit.

Dalam perkembangan empat anggota polis yang terbabit dalam siasatan kes samun dan cabul di Tanah Merah, Muhamad Zaki berkata, siasatan lanjut masih dijalankan dan pihaknya memerlukan masa untuk meneliti serta mengambil beberapa kenyataan lagi untuk melengkapkan kertas siasatan.

“Setakat ini ada bukti menunjukkan tapi kita perlukan masa untuk meneliti dan mengambil beberapa kenyataan lagi untuk membantu siasatan sebelum laporan dihantar kepada pihak atasan.

“Kita tak nafikan dalam PDRM ada yang membuat sesuatu yang menyalahi peraturan dan kami tidak akan teragak-agak untuk ambil tindakan secara adil,” katanya, lapor Berita Harian.

Media sebelum ini melaporkan empat anggota polis yang berpangkat konstabel dan koperal ditahan bagi membantu siasatan untuk kes samun dan cabul pada Rabu lalu.

Keempat-empat suspek ditahan reman untuk siasatan mengikut Seksyen 395/354 Kanun Keseksaan. – WartaRakyat


Untuk stabilkan mata wang Rupee, Sri Lanka cari pelabur asing

Sri Lanka sedang mencari pelabur yang boleh membawa masuk lebih US$2 bilion ke dalam bank pusat, lapor Agensi Berita Xinhua memetik Menteri Kewangan Ali Sabry pada Jumaat.

Menurut Sabry dalam beberapa bulan akan datang keadaan akan menjadi lebih sukar buat rakyat Sri Lanka, lapor Bernama.

“Keadaan kian getir Sri Lanka perlu menarik pelaburan dalam dolar US ke dalam bank pusat,” katanya.

Beliau berkata kerajaan sedang berbincang dengan beberapa negara untuk mendapatkan dana secepat mungkin.

“Jika usaha itu berjaya dan wang masuk ke bank pusat, ia akan membantu menghentikan kejatuhan nilai dan menstabilkan rupee,” katanya.

Minggu lalu, kerajaan Sri Lanka memutuskan untuk menangguhkan sementara pembayaran balik semua hutang sehingga ia mempunyai program penstrukturan semula hutang yang teratur dan konsensual yang disokong oleh Tabung Kewangan Antarabangsa (IMF).


Gangguan bekalan air di 470 kawasan, MB Selangor mohon maaf

Kerajaan Pakatan Harapan (PH) Selangor memohon maaf susulan gangguan bekalan air di 470 kawasan yang berlaku pada malam sebelum sambutan perayaan Krismas oleh penganut Kristian.

Menteri Besar Selangor, Datuk Seri Amirudin Shari berkata, perkara itu dikesali biarpun kemalangan berlaku di luar negeri Selangor, namun memberi kesan kepada rakyat negeri itu.

Beliau berkata, pihaknya telah berhubung dengan Kementerian Sumber Asli, Alam Sekitar dan Perubahan Iklim serta akan berusaha sedaya upaya memulihkan bekalan air secepat mungkin bagi kemudahan semua rakyat.

“Pada jam 2 pagi Sabtu, Loji Rawatan Air (LRA) Sungai Semenyih terpaksa dihenti tugas manakala LRA Sungai Tampoi turut mengalami nasib sama pada jam 6 pagi akibat tumpahan pati minyak wangi di Lebuhraya Elite berdekatan Bandar Serenia, Negeri Sembilan.

“Tumpahan 1,000 liter pati minyak wangi tersebut telah menyebabkan pencemaran bau dan LRA terbabit terpaksa dihenti tugas bagi mengelakkan sebarang kejadian yang tidak diingini berlaku,” katanya menerusi kenyataan semalam, menurut Sinar.

Beliau berkata, kerajaan negeri melalui Lembaga Urus Air Selangor (LUAS) telah melaksanakan beberapa langkah serta-merta bagi menangani pencemaran.

“Ia termasuk meletakkan tiga oil boom dan satu kotak oil pad di sekeliling kawasan pencemaran bagi pencegahan awal selain meletakkan 12 beg karbon aktif bagi mengurangkan kesan pencemaran.

“Tindakan menyedut sisa cecair berkenaan oleh kontraktor yang dilantik LUAS dan juga bantuan dua lori tanker sedut milik pihak Indah Water Konsortium (IWK) turut dilakukan,” ujarnya.

Tambah beliau, air dari Empangan Sungai Semenyih turut dilepaskan pada kadar 360 juta liter sehari (JLH) bagi tujuan meningkatkan kadar pencairan di sungai tersebut bagi mengurangkan kesan bau pencemaran.

Selain itu katanya, Air Selangor juga sedang menggerakkan 85 buah lori tangki air ke kawasan yang terkesan serta turut mengerakkan tangki statik bagi membantu meringankan beban pengguna.

Pada Sabtu, Air Selangor memaklumkan 470 kawasan di lima daerah iaitu sebanyak 472 kawasan di lima daerah di Petaling, Hulu Langat, Sepang, Putrajaya dan Kuala Langat mengalami gangguan bekalan air tidak berjadual bermula jam 7 pagi tadi.

Gangguan air itu susulan henti tugas LRA Sungai Semenyih dan LRA Bukit Tampoi berikutan insiden pencemaran bau di Stesen Pam Air Mentah Jenderam Hilir.


Covid-19: Lebih 7 juta penduduk sudah selesai divaksin hari ini

Jumlah kumulatif pemberian vaksin Covid-19 di seluruh negara sehingga lewat malam tadi sudah melebihi 21.2 juta dos suntikan, kata Menteri Kesihatan Datuk Seri Dr Adham Baba, hari ini.

Katanya, aktiviti pengemaskinian data mingguan telah dijalankan dan maklumat yang dikeluarkan hari ini telah mengambil kira sepenuhnya pelaporan manual termasuk daripada program jangkau luar komuniti yang dijalankan di seluruh negara.

Semalam sahaja sebanyak 480,122 suntikan diberikan membabitkan 298,236 dos pertama dan 181,886 dos kedua.

Tiga negeri – Selangor, Kuala Lumpur, dan Johor – merekodkan pemberian dos tertinggi semalam. Selangor mencatatkan 146,244 dos membabitkan 97,688 (doa pertama) dan 48,556 (dos kedua), diikuti Kuala Lumpur (45,577 dos pertama dan 27,260 dos kedua), dan Johor (34,362 dos pertama dan 10,537 dos kedua).

Beliau berkata secara keseluruhannya 21,200,473 dos vaksin Covid-19 telah diberikan membabitkan 14,247,659 dos pertama dan 6,952,814 penerima melengkapkan dos kedua masing-masing.

Lembah Klang yang merangkumi Selangor, Kuala Lumpur dan Putrajaya merekodkan jumlah tertinggi pemberian vaksin membabitkan 5,961,204 dos pertama dan 2,311,706 penerima menerima dos kedua.

Sementara itu bagi Ops Lonjak Kapasiti Lembah Klang pula 223,962 dos suntikan telah diberikan semalam, membabitkan 145,983 dos pertama dan 77,979 penerima dos kedua.

Data 1 Ogos 2021


Ganja: Penyanyi nasyid mulakan rawatan bipolar di hospital

Penyanyi nasyid dan komposer Muhammad Yasin Sulaiman sudah mendapatkan rawatan penyakit bipolar yang pertama di Hospital Sungai Buloh semalam, sejak beliau berdepan dua pertuduhan menanam 17 pokok ganja dan mengedar 214 gram dadah, pada 31 Mac lepas.

Peguam Ariff Azami Hussien yang mewakili Muhammad Yasin memaklumkan perkara itu pada sebutan kes berkenaan hari ini di hadapan Hakim Mahkamah Sesyen Jamaludin Mat dan Majistret Zhafran Rahim Hamzah.

Ariff Azami berkata rawatan psikiatri yang perlu diberikan kepada Muhammad Yasin telah diuruskan oleh pihak Penjara Sungai Buloh selepas permohonan tersebut dibuat pada tarikh sebutan lepas (31 Mac), lapor Bernama.

“Anak guam (Muhammad Yasin) telah dibawa ke Hospital Sungai Buloh semalam untuk mendapatkan rawatan yang dipohon walaupun sedikit lewat dibawa ke hospital. Kami rakam ucapan terima kasih kepada mahkamah dan penjara kerana memungkinkan rawatan ini.

“Anak guam juga akan menerima rawatan susulan dalam tempoh enam minggu di Hospital Sungai Buloh,” kata Ariff Azami yang hadir bersama seorang lagi peguam Mohd Yusmadi Mohd Yusoff.

Terdahulu, Timbalan Pendakwa Raya Norhashimah Hashim dan Maryam Jamilah Ab Manaff memberitahu mahkamah bahawa laporan kimia masih belum diperoleh dan memohon tarikh sebutan lain bagi menyerahkan laporan tersebut.

Kedua-dua mahkamah menetapkan sebutan kes itu pada 22 Jun ini untuk penyerahan laporan kimia.

Semasa memasuki mahkamah, Muhammad Yasin yang memakai baju berwarna putih menunjukkan isyarat bagus dan melambai ke arah ahli keluarga serta beberapa rakan artis yang duduk di galeri awam.

Prosiding itu turut dihadiri Presiden MUDA Syed Saddiq Syed Abdul Rahman dan abang Muhammad Yasin, Zain.

Pada 31 Mac lepas, pelantun lagu ‘Mimpi Laila’ itu didakwa menanam 17 pokok dalam pasu plastik berisi tanah yang daripadanya kanabis boleh diperoleh sama ada secara terus atau secara tidak langsung di kediamannya di Kondominium Casa Indah, Persiaran Surian Damansara Indah Resort Home, PJU 3 Kota Damansara di sini, pada 5.30 petang, 24 Mac lepas.

Pertuduhan dikemukakan mengikut Seksyen 6B (1) (a) Akta Dadah Berbahaya 1952 dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

Bapa kepada dua anak itu juga didakwa mengedar dadah berbahaya jenis ganja anggaran berat 214 gram di lokasi, masa dan tarikh yang sama, mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama, yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.

Muhammad Yasin, 47, ketika ditemui pemberita selepas prosiding berkata beliau berterima kasih kepada Syed Saddiq dan rakan-rakannya yang hadir di mahkamah hari ini bagi memberi sokongan kepadanya.

Kelihatan beberapa ahli kumpulan nasyid Brothers menyanyikan lagu ‘Teman Sejati’ semasa Muhammad Yasin keluar dari mahkamah.

Sementara itu, Zain berkata ahli keluarga melawat Muhammad Yasin di Penjara Sungai Buloh pada setiap minggu bagi memberi sokongan kepada adiknya itu.

“Kami (ahli keluarga) memberi sokongan yang tidak putus kepada Yasin sebab tak nak dia rasa kecewa dan akan pastikan dia makan ubat secara konsisten. Anak-anak dia (Yasin) juga berada dalam keadaan baik dan Yasin telefon mereka seminggu sekali,” katanya.

Dalam pada itu, Syed Saddiq yang juga Pengerusi Kaukus Medical Cannabis berkata beliau telah berjumpa Perdana Menteri Datuk Seri Ismail Sabri Yaakob untuk memperhalusi cadangan penggunaan ganja bagi tujuan perubatan.

“Saya sebaik mungkin akan membantu dalam isu ini supaya ia dilihat daripada sudut data dan sains,” katanya.


Korea Utara akan serang Korea Selatan dengan senjata nuklear jika diancam

Ugutan dibuat Korea Utara terhadap negara jirannya, Korea Selatan yang dianggap musuh ketat dengan senjata nuklear jika mereka diserang.

Ugutan itu dibuat oleh adik perempuan kepada pemimpin Kim Jong Un yang tidak menolak akan menggunakan senjata nuklearnya sekiranya dipaksa untuk terjebak dalam konfrontasi tentera dan berlaku serangan awal terhadap negara komunis itu, menurut laporan Reuters.

Memetik laporan KCNA, Kim Yo Jong yang merupakan pegawai kanan dalam kerajaan dan parti pemerintah menyifatkan tindakan menteri pertahanan Korea Selatan mengeluarkan kenyataan berkaitan serangan ke atas Pyongyang, sebagai satu `kesilapan yang amat besar’.

Jumaat lalu, Menteri Pertahanan Korea Selatan, Suh Wook menyatakan tentera negaranya mempunyai pelbagai peluru berpandu dengan jarak tembakan, ketepatan dan kuasa dipertingkatkan ketara, dengan ‘keupayaan tepat dan pantas untuk mencapai mana-mana sasaran di Korea Utara’.

Dilaporkan, Korea Utara sudah beberapa kali menguji pelbagai peluru berpandu yang berkuasa pada tahun ini.

Pegawai di Seoul dan Washington bimbang Pyongyang mungkin bersiap sedia menyambung semula ujian senjata nuklear buat kali pertama sejak 2017.

Terdahulu, Yo Jong dan seorang lagi pegawai Korea Utara mengutuk kenyataan Suh Wook.

Mereka turut memberi amaran Pyongyang akan memusnahkan sasaran utama di Seoul sekiranya Korea Selatan mengambil sebarang `tindakan ketenteraan berbahaya’ seperti melakukan serangan awal.

Sementara itu, Yo Jong menerusi kenyataan kedua memaklumkan Pyongyang tidak melihat Korea Selatan sebagai musuh utamanya.

Tegas beliau, sekiranya tentera Korea Selatan menyerang walau seinci wilayah Korea Utara maka mereka akan menghadapi ‘bencana yang tidak dapat dibayangkan’.

“Pasukan tempur nuklear Korea Utara sudah pasti akan menjalankan tugasnya.

“Ini bukan ancaman semata-mata namun penjelasan terperinci mengenai reaksi kami terhadap kemungkinan tindakan ketenteraan yang melulu dilakukan oleh Korea Selatan,” katanya.


Kes Covid-19 naik, MB Selangor baru nak mengadakan mesyuarat esok

Selepas tiga hari berturut-turut Selangor mencatatkan kes tertinggi Covid-19 baharu Menteri Besar Selangor Datuk Seri Amirudin Shari bertindak untuk mengadakan satu mesyuarat terkejut bagi membincangkan langkah-langkah untuk membendung penularan wabak tersebut.

Mesyuarat tersebut akan diadakan dengan Jawatankuasa Kerja Keselamatan Negara bagi Negeri Selangor.

Pengumuman tersebut dibuat menerusi satu kenyataan di akaun Twitternya dan kemungkinan kerajaan Selangor akan meneliti semula pelaksanaan Perintah Kawalan Pergerakan Bersyarat (PKPB) di seluruh Selangor.

“Hari ini, hari ketiga berturut-turut kes baharu COVID-19 kembali mencecah empat angka. Mesyuarat esok akan mengangkat syor-syor pelaksanaan PKPB di Selangor kepada Majlis Keselamatan Negara bagi pertimbangan kerajaan Persekutuan,” katanya dalam kenyataan tersebut.
Kes positif baharu COVID-19 hari dilaporkan sebanyak 3,332 kes dengan Selangor merekodkan jumlah kes tertinggi iaitu sebanyak 1,083 kes.

Pada Rabu (28 April), daripada 3,142 kes baharu dilaporkan, Selangor mencatat kes tertinggi dengan 1,019 kes dan pada Selasa (27 April) daripada 2,733 kes baharu yang dilaporkan, Selangor catat kes tertinggi dengan 750 kes.


Kes baharu peringkat nasional turun, tujuh negeri catat kenaikan

Sebanyak 19,057 jangkitan baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, dengan tujuh negeri merekodkan peningkatan kes.

Ketua Pengarah Kesihatan Tan Sri Dr Noor Hisham Abdullah berkata, jangkitan baharu itu menjadikan kumulatif kes sejak Covid-19 menular di negara ini awal tahun lalu kepada lebih 1.82 juta kes.

Tujuh negeri merekodkan lonjakan kes membabitkan Selangor, Sarawak, Perak, Kelantan, Terengganu, Perlis dan Labuan.

Kes di Selangor naik daripada 3,613 semalam kepada 3,775 hari ini, diikuti Sarawak (2,723 hari ini, 2,464 semalam); Perak (1,450 hari ini, 1,389 semalam); Kelantan (1,434 hari ini, 1,356 semalam); Terengganu (605 hari ini, 532 semalam); Perlis (99 hari ini, 80 semalam); dan Labuan (sembilan hari ini, empat semalam.

Sabah dan Johor walaupun menunjukkan penurunan jangkitan baharu hari ini, namun kekal merekodkan pada paras melebihi 2,000 kes.